3 Hwevrer 1993\nkaner, ilewydh, gwarier, artydh-sonskrifa\nGetter Jaani (genys an 3a a vis Hwevrer 1993) yw kaner ha gwarier a Estoni.\n3 Kanow performys yn Eesti otsib superstaari\n4.1 Plasennow hir\n5 Gwydhyow ilow\nGenys ha megys veu Getter yn Tallinn. Yn 2015, hi a radhyas a skol nos yn unn kavos diplomen skol ughel. Hy hendasow yw estoniek ha russek.\nJaani y'n kesstrif Kanow Europek yn 2011.\nY teuth Jaani ha bos aswonnys yn poblek kyns oll yn 2009 avel kesstrifer yn seson 3 a Eesti otsib superstaari, versyon estoniek a Pop Idol. Hi a worfennas y’n peswora savla, hag awosa hi a gavas rann Sharpay Evans yn versyon estoniek a High School Musical.\nHi a ganasedhas Estoni y’n Kesstrif Kanow Europek yn 2011 gans an gan "Rockefeller Street". An gan a dhrehedhas savla 24 y’n pennwari. Y’n keth bledhen, hi a gemeras rann avel kesstrifer goraswonek yn Tantsud tähtedega, versyon estoniek a Dancing with the Stars.\nYn 2012, Jaani a gomendyas an skorys a-barth Estoni dhe bennwari Kesstrif Kanow Europek yn 2012 yn Baku, Azerbayjan.\nYn 2013, Jaani a warias rann Sandy y’n ilowari Grease.\nKan Jaani ‘Rockefeller Street’ a dheuth ha bos ‘meme’ kesrosweyth. Hemm a hwer wosa gwydhyow a dus nihonek ow kwari versyon ‘nightcore’ a’n gan dos ha bos gerys-da war vedia socyal. I a donsyas dhe’n gan yn unn usya an gwari resyas ‘osu!’, hag aga gwayansow a dheuth ha bos gerys-da war TikTok hag YouTube. Ynwedh, an gan wreydhek o yn E♭ minor ha’n versyon nightcore yn G minor, spedys veu gans 1.25x. Yn medh Jaani yn 2019 war bellwolok estoniek ETV, "Pan glewis vy an versyon nowydh, hag yw lower uskissa, an Rockefeller Street gwreydhek a hevel avel hungan."\nKanow performys yn Eesti otsib superstaari[golegi | pennfenten]\n1 "Ma tõde tean" Nele-Liis Vaiksoo Salow\n2 "Cruella de Vil" Bill Lee Salow\n1 "Iseendale" Eda-Ines Etti Dew war woles\n2 Laul Põhjamaast" Ülo Vinter Salow\n3 "See maailm uus" ("A Whole New World") Brad Kane & Lea Salonga Salow\n4 "I'm a Believer" The Monkees Salow\n5 "The Climb" Miley Cyrus Dew war woles\n6 "Stop it (I Like It)" Rick Guard Salow\n7 "Taas punab pihlakaid" Ivo Linna Dileys\nPlasennow hir[golegi | pennfenten]\nTitel an blasen hir\nManylyon an blasen hir\nSavla y’n chart\nDyllys: 1a an vis Me 2011\nFurv: Cidi, Iskarg bysyel\nDyllys: 12ves a vis Kevardhu 2014\nEPow[golegi | pennfenten]\nSenglow[golegi | pennfenten]\nSavla ughella y’n chart\n(gans Chapter One)\n(gans Koit Toome)\n(gans Koit Toome ha Karl Madis)\n(gans Maia Vahtramäe)\nGwydhyow ilow[golegi | pennfenten]\n"Rockefeller Street" (2011, yn fyw)\n"Talveöö" (2011, yn fyw)\n"NYC Taxi" (2012)\n"Sulle, kes sa kaugel" (2012, yn fyw gans Koit Toome)\n"Kes on süüdi" (2013)\nDiwettha golegyans an folen ma a veu an 21 Gwynngala 2021, dhe 06:57.


Oct 29, 2014 by Man Or Astroman?\nDec 25, 2010 by Man Or Astroman?\nDec 21, 2010 by Man Or Astroman?\nApr 1, 2010 by Man Or Astroman?\nMar 15, 2008 by Man Or Astroman?\n- by Man Or Astroman?


Compare Bible readings for Yoshua 15 in the ABK and the BNET - Bible Society\n1An tir rynnys gans koelbrenn dhe loeth mebyon Yuda war-lergh aga theyluyow a dhallathas dhiworth or Edom yn gwylvos Sin y'n Negeb, y'n dhyghowbarth bell.\n2Aga or dhyghow a dhallathas dhiworth Mor an Hoelan, dhiworth an taves a vir orth an dyghow; 3hi a besyas a'n dhyghowbarth dhe volgh Akrabbim, ow tremena Sin, ow mos yn-bann a'n dhyghowbarth bys Kadesh-barnea. Ena hi a dremenas Hesron, ow mos yn-bann dhe Addar, hag ow treylya dhe Karka. 4Ena hi a dremenas dhe Asmon, ow tos dhe wover Ejyp, ha diwedh an or o an mor. Homm o aga15:4 aga: Ow siwya an Septuagint. Ebrow agas. or dhyghow.\n5Or an howldrevel o Mor an Hoelan bys ganow an Yordan.\nYth esa or an gledhbarth dhiworth taves an mor orth ganow an Yordan; 6ha'n or eth yn-bann dhe Beth-hogla, ha pesya a'n gledhbarth dhe Beth-araba, ow mos yn-bann dhe Ven Bohan mab Rewben. 7Ena an or eth yn-bann dhe Debir dhiworth nans Akor, ha treylya dhe'n gledhbarth dhe Gilgal, usi a-dal bolgh Adummim, a'n barth dhyghow dhe'n nans. An or a besyas dhe dhowrow En-shemesh, hag yth esa hy diwedh orth En-rogel. 8Ena an or eth yn-bann dre nans Mab-hinnom, dre leder dhyghow an Yebusysi (honn yw Yerusalem). Alena yth eth yn-bann dhe wartha an menydh a'n howlsedhes dhe nans Hinnom orth diwedh nans Refaim a'n barth kledh. 9Alena an or a ystynnas dhiworth gwartha an menydh dhe fenten dowrow Neftoagh, ow mos yn-mes orth sitys menydh Efron; ha'n or a ystynnas dhe Baala (honn yw Kiryath-yearim). 10Ena an or a dreylyas dhe'n howlsedhes dhiworth Baala dhe venydh Seir, ha mos dre denewen kledh leder menydh Yearim (honn yw, Kesalon), ha mos yn-nans dhe Beth-shemesh, hag ena dhe Timna. 11Yth eth an or dhe leder Ekron a'n barth kledh, ha treylya dhe Shikkeron, ha tremena dhe venydh Baala, ha dos dhe Yabneel; ha diwedh an or o an mor.\n12Or an howlsedhes o an Mor Bras ha'y morrep. An re ma yw oryon mebyon Yuda war-lergh aga theyluyow.\nKaleb a Gemmer Hebron ha Debir\n13Dhe Kaleb mab Yefunne ev a ros eretons yn mysk mebyon Yuda, war-lergh gorhemmynn an ARLOEDH dhe Yoshua – Kiryath-arba, honn yw Hebron (Arba o tas Anak). 14Ha Kaleb a fesyas alena tri mab Anak: Sheshay, Ahiman, ha Talmay, fleghes Anak. 15Alena ev eth yn-bann erbynn trigoryon Debir; ha hanow Debir kyns o Kiryath-sefer. 16Kaleb a leveris, ‘Piwpynag a wesko Kiryath-sefer ha'y dalghenna, my a re dhodho ow myrgh Aksa avel gwreg.’ 17Othniel mab Kenaz, broder Kaleb a's dalghennas; hag ev a ros dhodho y vyrgh Aksa rag bos gwreg. 18Pan dheuth hi dhodho, hi a ynnias warnodho pysi park dhiworth hy thas. Hi a dhiyskynnas a'y asen, ha Kaleb a leveris dhedhi, ‘Pandr'a vynnydh?’ 19Hi a leveris, ‘Ro dhymm ro. Ty a ros dhymm tir y'n Negeb, doro dhymm fentynyow dowr.’ Ytho Kaleb a ros dhedhi an fentynyow gwartha ha'n fentynyow isella.\n20Hemm yw eretons loeth mebyon Yuda war-lergh aga theyluyow. 21Yth esa an sitys ma y'n pella dyghowbarth a loeth mebyon Yuda, ogas dhe or Edom: Kabseel, Eder, Yagur, 22Kina, Dimona, Adada, 23Kedesh, Hasor, Ythnan, 24Zif, Telem, Bealoth, 25Hasor-hadatta, Kerioth-hesron (honn yw, Hasor), 26Amam, Shema, Molada, 27Hasar-gadda, Heshmon, Beth-pelet, 28Hasar-shual, Beer-sheba, Bizyothia, 29Baala, Iyim, Esem, 30Eltolad, Kesil, Horma, 31Siklag, Madmanna, Sansanna, 32Lebaoth, Shilhim, Ayn ha Rimmon: an sommenn naw sita warn ugens gans aga godrevow.\n33Y'n Shefela: Eshtaol, Sora, Ashna, 34Zanoagh, En-gannim, Tappuagh, Enam, 35Yarmuth, Adullam, Soko, Azeka, 36Shaaraym, Adithaym, Gedera, Gederothaym: peswardhek sita gans aga godrevow.\n37Senan, Hadasha, Migdal-gad, 38Dilean, Mispe, Yoktheel, 39Lakish, Boskath, Eglon, 40Kabbon, Lahmas, Kithlish, 41Gederoth, Beth-dagon, Naama, ha Makkeda: hwetek sita gans aga godrevow.\n42Libna, Ether, Ashan, 43Yftagh, Ashna, Nesib, 44Keila, Akzib, ha Maresha: naw sita gans aga godrevow.\n45Ekron, gans hy threvow ha'y godrevow; 46dhiworth Ekron dhe'n mor, oll esa ogas dhe Ashdod, gans aga godrevow.\n47Ashdod, gans hy threvow ha'y godrevow; Gaza, gans y threvow ha'y godrevow bys gover Ejyp, ha'n Mor Bras ha'n morrep.\n48Y'n vro venydhyek: Shamir, Yattir, Soko, 49Danna, Kiryath-sanna (honn yw, Debir), 50Anab, Eshtemo, Anim, 51Goshen, Holon, ha Gilo: unnek sita gans aga godrevow.\n52Arab, Duma, Eshan, 53Yanum, Beth-tappuagh, Afeka, 54Humta, ha Kiryath-arba (honn yw, Hebron), ha Sior: naw sita gans aga godrevow.\n55Maon, Karmel, Zif, Yutta, 56Yezreel, Yokdeam, Zanoagh, 57Kayn, Gibea, ha Timna: deg sita gans aga godrevow.\n58Halhul, Beth-sur, Gedor, 59Maarath, Beth-anoth, hag Eltekon: hwegh sita gans aga godrevow.\n60Kiryath-baal (honn yw, Kiryath-yearim), ha Rabba: diw sita gans aga godrevow.\n61Y'n gwylvos, Beth-araba, Middin, Sekaka, 62Nibshan, Sita an Hoelan, hag En-gedi: hwegh sita gans aga godrevow.\n63Mes ny allas mebyon Yuda fesya an Yebusysi, trigoryon Yerusalem; ytho yma an Yebusysi trigys gans mebyon Yuda yn Yerusalem bys y'n jydh ma.


Naoned (hemm yw hy hanow bretonek; y's helwir Naunnt yn gallo ha Nantes yn frynkek) yw sita vretonek yn département frynkek Liger-Atlantek. Port ogas hag aber Dowr Liger yw Naoned.\nYma an dre ow tenna hy hanow a'n Namnetes, loeth gallek ow triga y'n Liger-Atlantek arnowydh a-dhia termyn kyns Iulius Caesar. Omma yn 937 OK y fondyas Alain Barbe-Tort dugeth Vreten Vyghan. An bennsita a Vreten Veur o Naoned y'n Oesow Kres; yma kastell an Dhugys hwath y'n sita. Yeth an niver vrassa a werin Naoned o gallo yn hengovek, hag frynkek a-wosa.\nY'n 18ves kansblydhen y teuth Naoned ha bos kres poesek a'n "kenwerth trehornek" ow kevrenna Europa, Afrika ha trevesigethow Mor an Garibys. Kenwerth kethow o selvenek, hag awos keryow kethow Senegal y teuth an port ha bos golusek.\nYth esa an Almanyon ow kevannedhi an sita a-dhia 1940 bys 1944. Yn 1943, tanbellennans gans Lu Ayr an Statys Unys a dhistruis kresenn an sita ow ladha 1 463 person hag owth aperya 2 500 arall.\nKres diwysyansek ha gonisogethek yw Naoned hedhyw; yma Pennskol Vreten Vyghan Ughel omma ynwedh. An Parti Sosialistek yw an parti kreffa y'n dre. Yma 318,808 (1 Genver 2019) a dus trigys y'n sita, ha 632 475 y'n gemmynieth trevek.\nYn mysk an dus eryes da a-dhiworth Naoned, attendyn:\nAnna a Vreten Vyghan\nSitys Pow Frynk\nDiwettha golegyans an folen ma a veu an 14 Metheven 2022, dhe 15:33.


Compare Bible readings for Jenesis 49 in the ABK and the RSV - Bible Society\nDiwettha Geryow Yakob dh'y Vebyon\n1Ena Yakob a elwis y vebyon ha leverel, ‘Omguntellewgh war-barth, may hwrylliv derivas dhywgh an pyth a hwyrvydh dhywgh y'n dydhyow a dheu.\n2Omguntellewgh ha klewes, a vebyon Yakob.\nGoslowewgh orth Ysrael agas tas.\n3‘Rewben, ow hynsa-genys osta,\now krevder ha kynsa frut ow nerth gourel,\nmoyha yn reowta, moyha yn krevder.\n4Ewynek avel dowr, ny vydh dhis ragwir,\nrag ty eth yn-bann dhe weli dha das.\nEna ty a'n defolas; ty eth49:4 ty eth: Ow siwya an Septuagint. Ebrow ev eth. yn-bann dhe'm growedhva.\n5‘Breder yw Simeon ha Levi.\nArvow garowder yw aga hellylli.\n6Na wres o enev entra yn aga hevrin;\nna vedhes ow enor kesunys gans aga huntelles;\nrag yn aga sorr i a ladhas gour,\nwar-lergh aga sians i a evredhis tarow.49:6 evredhis tarow: Henn yw, dre dreghi giow y arr.\n7Milligys re bo aga sorr, rag fell yw,\nha'ga honnar, rag tynn yw.\nMy a wra aga ranna yn Yakob\nha'ga skattra yn Ysrael.\n8‘Yuda, dha vreder a wra dha wormel.\nYma dha leuv war gilbenn dha eskerens.\nMebyon dha das a omblek dhiso.\n9Kolen lew yw Yuda.\nDhiworth an preydh, ow mab, ty res eth yn-bann.\nEv a blattyas, ev a wrowedhas kepar ha lew,\nha kepar ha lewes; piw a wra dhodho sevel?\n10Ny dreyl an welenn dhiworth Yuda\nna'n dernwelenn a-dhiworth y dreys,\nerna dheffo ev neb a's pew;49:10 erna dheffo ev neb a's pew: Ow siwya an Septuagint; henn yw, ev neb a bew an dernwelenn.\nha dhodho ev y fydh omaj an poblow.\n11Ow kelmi y asenik dhe'n gwinbrenn\nhag ebel y gasek-asen dhe'n gwinbrenn flour,\nev a wolgh y dhillas y'n gwin,\nha'y bows yn goes grappys.\n12Terlentri a wra y dhewlagas gans gwin,\nha gwynn vydh y dhyns gans leth.\n13‘Zebulun a vydh trigys orth an morrep,\nhag a vydh porth rag gorholyon;\nha'y denewen a vydh troha Sidon.\n14‘Asen askornek yw Yssakar\now krowedha ynter an dhew sagh-diber.\n15Ev a welas bos da y bowesva,\nha hweg an tir;\nev a blegyas y skoedh dhe'n begh,\nhag a veu gorrys dhe hwel krev avel kethwas.\n16‘Dan a varn y bobel\navel onan a loethow Ysrael.\n17Dan a vydh sarf ryb an fordh,\nnader gornek ryb an troe'lergh,\now tynsel gwewennow an margh\nmay koedh an marghek war-dhelergh.\n18‘My a wayt dha selwyans, A ARLOEDH.\n19‘Gad, bagas a omsett er y bynn,\nmes ev a omsett erbynn an re dhelergh.\n20‘Yn-mes a Asher rych vydh y vara,\nhag ev a re boes denti ryel.\n21‘Naftali yw ewik delivrys dhe wari;\nev a re geryow teg.\n22‘Skorrenn leun a frut yw Yosep,\nskorrenn leun a frut ryb fenten.\nYma y varrow ow resek dres an ke.\n23An sethoryon a'n provokyas yn feur.\nEskarogeth a's teva er y bynn;\n24mes y warak a dhuryas fyrv\nha giow y dhiwdhorn49:24 giow y dhiwdhorn, po amendyans y dhiwvregh ha'y dhiwdhorn.\ndre dhiwdhorn an Galloesek a Yakob,\nyn hanow an Bugel, karrek Ysrael,49:24 yn hanow an Bugel, karrek Ysrael: Amendys. Ebrow alena bugel, men Ysrael.\n25dre Dhuw dha das neb a'th weres,\nha'n Ollgalloesek49:25 Ollgalloesek: Ebrow Shadday. neb a'th vennik,\ngans bennathow an nevow a-vann,\nbennathow an downder a wrowedh war-nans,\nbennathow diwvronn ha torr.\n26Bennathow dha das yw kreffa\nes bennathow an menydhyow heb diwedh,\nes bennathow an breow heb diwedh;\nre bons war benn Yosep,\nha war grogen an pryns yn mysk y vreder.\n27‘Benyamin yw bleydh ow skwardya;\nMyttin ev a dheber y breydh,\nha gorthugher ev a rann an pyth re beu pyllys.’\n28Oll an re ma yw dewdhek loeth Ysrael, ha hemm yw an pyth a leveris aga thas dhedha pan wrug ev aga benniga; ev a's bennigas pubonan war-lergh y vennath y honan. 29Ena ev a erghis dhedha, ow leverel dhedha, ‘My a vydh kuntellys war-barth gans ow fobel. Gwrewgh ow ynkleudhyas gans ow thasow y'n kav yn gwel Efron an Hittyas, 30y'n kav yn gwel Makpela usi dherag Mamre yn pow Kanan, a brenas Abraham gans an gwel dhiworth Efron an Hittyas, avel perghennogeth rag ynkleudhva. 31Ena, i a ynkleudhyas Abraham ha Sara y wreg; ena i a ynkleudhyas Ysak ha Rebeka y wreg, hag ena my a ynkleudhyas Lea. 32An gwel ha'n kav ynno a veu prenys dhiworth mebyon Heth.’ 33Ha Yakob a worfennas erghi dh'y vebyon ha tenna yn-bann y dreys a-berth yn y weli, hag anella y dhiwettha anall. Hag ev a veu kuntelles dh'y bobel.


Tektonieth plattys - Wikipedia\nMappys veu plattys tektonek an norvys yn ena hanter an 20ves kansvledhen.\nPlattys tektonek war dreustowlyans aral\nUghelkrespoynt dorgrysow ollvysel, 1963–1998\nGwayans plattys tektonek ollvysel\nTektonieth plattys yw tybyans dororieth. Ev a dhispleg gwayans yn lithosfer an Nor: hemm yw, krestennen ha rann wartha mantel an Nor. Rynnys yw an lithosfer yn plattys, re anedha pur vras ow komprehendya brastiryow dien. An ger tektonieth a dheu dhyworth an Latin Diwedhes tectonicus, dhyworth an Greka Koth τεκτονικός hemm yw "ow tochya drehevel". An tybyans re dheuth dhyworth tybyansow kyns kepar ha dryftyans an brastiryow (devisys gans Alfred Wegener) a-dhia dalleth an 20ves kansvledhen. Dororydhyon Harry Hess, Robert Dietz a Bennskol Princeton ha Robert Coats a Arhwithrans Dororiethel an Statys Unys a dhiskudhas an argerdh lesa gweli an mor y'n 1950ow ha 1960ow, ha wosa henna recevys veu an tybyans gans an gemeneth dhororiethel ollgemmyn.\nTommder dhyworth an mantel yw pennfenten an nerthedh a lew tektonieth plattys, mes fatel wra hemm ober nag yw konvedhys poran. An brassa rann a dhororydhyon a grys poster plat yw tansugnys dhe denna an plattys a-les.\n1 Krestennen an Norvys\n1.1 Plattys brastiryel ha keynvorek\n1.2 Tewder an plattys\n1.3 Gwayans plat\n2 Plattys meur\nKrestennen an Norvys[golegi | pennfenten]\nGwrys a dhew nivel yw rann bella a gesweyth an Norvys. An pella unn yw an lithosfer, rann soled a gomprehend an grestennen ha ughella rann an mantel.\nYn-dann an lithosfer yw an asthenosfer. An asthenosfer yw soled po lin glusek tomm a yll resek avel lin dres termynnyow hir. Frosow dardhegyans y'n asthenosfer a dreusperth tommder dhe'n enep may pluvennow a vagma le aga dosedh a dhiberth an plattys yn keynow kres an keynvor. An downna mantel yn-dann an asthenosfer yw moy diwedhyn drefen an dosedh fest ughel ena.\nPlattys brastiryel ha keynvorek[golegi | pennfenten]\nYma diw eghen a blattys tektonek:keynvorek ha brastiryel.\nPlat keynvorek yw plat tektonek war woles an keynvor, gwrys dre vras a garrygi mafik, rych yn horn ha magnesiom. Moy tanow ages an grestennen vrastiryel yw (dell yw usys le ages 10 km a dewder) gans moy a dhosedh. Yowynkka yw ynwedh. Pan wrello krestennen geynvoryek kesskwattya krestennen vrastiryel, an plat keynvoryek a way yn-dann an plat brastiryel drefen y dhosedh. Drefen henna ev a deudh y'n mantel hag eylfurvya. Furvyes veu an karrygi keynvoryek kottha nans yw le ages 200 milvil bledhen.\nPlat brastiryel yw an rann dew a grestennen an Norvys a furv an brastiryow. Yma dhe garrek vrastiryel le a dhosedh ages karrek geynvoryek. Gwrys ynsi dre vras a garrygi felsik kepar ha men growan komposys a silika, aluminiom, sodiom ha potassiom. Bythkweth yw distruys plattys brastiryel. Furvyes veu an kottha karrygi nans yw 4 bilvil a vledhynnyow. Plattys keynvoryek a worher a-dro dhe 71% a enep an Norvys, gans 29% ow pos plattys brastiryel.\nTewder an plattys[golegi | pennfenten]\nVaryansek yw tewder lithosfer an keynvoryow. Drefen y vos furvyes yn keynow kres an keynvor hag ow lesa war ves, i a tewwa pella dhe ves dhyworth keyn kres an keynvor. Yn tipek, an tewder a wra varya dhyworth 6 km y’n keynow dhe moy ages 100 km y’n parthow tansugna.\nTewder lithosfer brastiryel yw a-dro dhe 200 km, mes varyansek yw yntra dowrgelghow, kadonyow menydhyow ha kratonow (kres brastir). An dhiw eghen a grestennen a wra varya ynwedh, gans krestenen vrastiryel (35km) tewwa a lower ages krestennen geynvoryek (6 km).\nTeyr eghen a amal plat ha pluven booth\nGwayans plat[golegi | pennfenten]\nAn lithosfer a gonsist a plattys tektonek. Yma seyth plat meur ha lies unn byghan. I a way war benn an asthenosfer. Amal plat yw may hwra dew blat metya. Pan hwarvo gwayans, an plattys a yll kawsya menydhyow, dorgrysow, loskvenydhyow, keynow kres an keynvor ha kleudhyow keynvoryek, ow krog war an fordh a way an plattys.\nAmal keskeveryel: dew blat a way an huni tro’ha y gila. Treweythyow unn plat a way yn-dann plat aral, argerdh henwys tansugna. Pan wrello plat keynvoryek kesskwatya plat brastiryel, an plat keynvoryek a way yn-dann an plat brastiryel drefen y vos poosa. Emlow keskeveryel a yll furvya menydhyow ha loskvenydhyow. Ensamplow yw kadon menydhyow an Andes yn Amerika Dhyghow ha gwarak enysow [Nihon]], keffrys ha Kylgh Tan an Keynvor Hebask.\nAmal dargeveryel: dew blat a wra gwaya a-les. Magma dhyworth an mantel a herdhya ynter an dew blat ha yeynhe, ow furvya tir nowydh. I a furv dorgrysow ha kleudhyow. Keynow kres an keynvor ha Nans Fols Afrika yw ensamplow.\nAmal treusfurv: dew blat a way an eyl tu hevelys dh'y gila.I a furv dorgrysow. Fowt San Andreas yn Kaliforni yw unn ensampel, Mordir Nowydh ensampel aral.\nDorgrysow, gweythres loskvenydhyek, drehevel menydhyow ha furvyans kleudhyow keynvor a hwer a-hys emlow plattys. Gwayans an plattys a wra varya ynter 1-4 cm an vledhen yn Keyn Kres an Keynvor Iwerydh (mar uskis avel tevyans ewines) ha 10 cm an vledhen yn acheson an Plat Nazca.\nPlattys meur[golegi | pennfenten]\nSeyth po eth plat yw y’n klass ma:\nPlat Eyndo-Ostralek, rynnys treweythyow dhe:\nPlat Amerika Gledh\nPlat Amerika Dhyghow\nDiwettha golegyans an folen ma a veu an 9 Metheven 2022, dhe 17:34.


Te ha Tesednow: An Hav gen Jenny Kennedy\nJenny a scrifas hebma rag an class en Chei Murdoch moy vel ügens bledhen alebma.\nAn vledhen eus passyes, en cres an hav, o herens a dheth dhe spendya nebes dedhyow gena vy. Dama ha sira vy, o theyr hôr Judith, Catherine ha Susan ha'n flehes. Ma dew flogh dhe'm hôr cotha. Katie ha Charlie ew ga henwyn. Oll a' re ma wrüg doas ha scant nag era telher veth dhe worra ga daffar e'n chei. Katie ew pajar bloodh lebmyn ha Charlie ew bes dew vloodh. Pub dedh, nei geth dhe'n treth ha delleja meur a dermyn ena o neija e'n mor ha gwary gen an flehas. An sira vy a gemeras lies fotograf a'n flehes. Sira-wydn lôwen ew ev. Charlie a wras fotografys y sira-wydn gen men broas ha platt en le a'n camera. Katie a bonyas adro gen tabm gòbmon hir ha tanow. Me lavaras dhedhy, "Pandra es'ta kil gen an gòbmon na?"\nHei worebas dhe vy, "Nag ew hedna gòbmon. Thew kei bian vy. Ma va kerres genam."\nÜdn jorna, an hôr vy leb ew henwys Catherine, a gemeras an sira vy ha kerres pell ganjo war an als. Thera anjei mes oll an jorna. Pa wrüg anjei doas tre an sira vy o pur skith. Anjei a gerras lies mildir ha nag ew o sira maga yonk vel kens. O dama ha Judith ha'n flehes a drigas genam war an treth. Nei a dhebras dehen-rew ha eva dewes yeyn. Hedna ew an böwnas era vy cara!\nPosted by Neil Kennedy at 13:02


Compare Bible readings for Tobit 1 in the ABK and the GNB - Bible Society\n1Lyver oberow Tobit, mab Tobiel, mab Ananiel, mab Aduel, mab Gabael, a has Asiel ha loeth Naftali,1:1 An treylyans ma yw selys war codices Alexandrinus ha Vaticanus. 2neb a veu kemmerys yn kethneth yn dydhyow Shalmaneser myghtern Assyria, a-dhiworth Thisbe, usi a'n dhyghowbarth dhe Kedesh Naftali yn Galile a-ugh Asher.\nYowynkneth Tobit ha'y Vywnans Mas\n3My, Tobit, a gerdhi yn fordhow gwirder hag ewnder dydhyow oll ow bywnans, ha my a wrug lies ober alusenek dhe'm breder ha'm kenedhel hag eth genev dhe bow Assyria, dhe Nineve. 4Lemmyn pan esen vy y'm pow ow honan, yn pow Ysrael, ha my hwath den yowynk, an loeth kowal a Naftali ow ragdas a gilfias a'n chi a Yerusalem. Hemm o an tyller re bia dewisys mes a oll loethow Ysrael, le may tela oll an loethow sakrifia ha le may feu sakrys ha fondys tempel trigva an Ughella rag pub henedh bys vykken.\n5Oll an loethow hag a junyas an negedhses a wre sakrifia dhe'n leugh Baal, par dell wre ynwedh chi Naftali ow thas. 6Mes my e ow honan yn fenowgh dhe Yerusalem rag an goelyow, dell yw ordenys rag Ysrael oll der arghadow bys vykken, ow kemmeres kynsa froeth ha degedhow ow askorr ha'n kynsa knyvyansow; my a re an re ma dhe'n oferysi, mebyon Aron, orth an alter. 7A'm askorr oll my a re unn degves rann dhe vebyon Levi a venystra yn Yerusalem; an nessa degves my a werthi, ha my a wre mos ha spena an budh pub blydhen yn Yerusalem; 8an tressa degves my a re dhe'n re may koedha dhedha ow dever, dell worhemmynnis dhymm Debora, mamm ow thas, drefenn ow bos gesys omdhivas gans ow thas. 9Devedhys dhe wourses, ev a dhemmedhis Anna, esel agan teylu, ha dredhi my a dheuth ha bos tas Tobias.\nKemmerys avel Keth dhe Nineve\n10Lemmyn pan veuv degys dhe-ves yn kethneth dhe Nineve, ow breder oll ha'm neskerens a dhybris boes an Jentilys; 11mes my ow honan a omwithas rag y dhybri, 12drefenn my dhe brederi a Dhuw gans leun golonn. 13Ena an Ughella a ros dhymm faverans ha fisment da a wel dhe Shalmaneser, ha my o y brener a broviansow. 14Yndella, my a wre mos bys yn Media, hag unnweyth dhe Rages yn Media my a asas deg talent a arghans yn trest gans Gabael, broder Gabrias. 15Mes pan verwis Shalmaneser, Sennagherib y vab a reynyas yn y le; yn-danno an fordhow o deantell, ma na yllyn mos na fella yn Media.\nKolonnekter owth Ynkleudhyans an Re Varow\n16Yn dydhyow Shalmaneser my a wrug lies ober alusenek dhe'm breder. 17My a re ow bara dhe'n re nownek ha'm dillas dhe'n re noeth; ha mar kwelyn nebonan a'm kenedhel marow ha tewlys a-ves a-dryv fosow Nineve, my a'n ynkleudhya. 18Ha Sennagherib an myghtern, mar korras dhe'n mernans neb a dheuth ow fia a-dhiworth Yudi, my a's ynkleudhyas yn-dann gel. Rag yn y sorr ev a worras lies huni dhe'n mernans. Pan veu hwilys an korfow gans an myghtern, ny vons diskudhys. 19Ena onan a dus Nineve eth ha meneges dhe'n myghtern a-dro dhymm, my dh'aga ynkleudhyas; ytho my a omgudhas. Pan dhyskis i dhe vos orth ow hwilas rag bos gorrys dhe'n mernans, my a fias yn own. 20Ena pup-tra a veu dhymm a veu kemmerys a-dhiworthiv, ha nyns esa travyth gesys dhymm marnas ow gwreg Anna ha'm mab Tobias.\n21Mes le es hanter-kans dydh a dremenas kyns dew a vebyon Sennagherib dh'y ladha, hag i a fias dhe venydhyow Ararat. Ena Esarhaddon, y vab, a reynyas yn y le; hag ev a settyas Ahikar, mab ow broder Anael, dres akontow oll y wlaskor ha dres y venystrans oll. 22Ahikar a bysis a'm govis, ha my a dhehwelis dhe Nineve. Lemmyn, Ahikar o hanafor, gwithyas an bysow-sel, menystrer hag akontydh, neb a wrussa Esarhaddon y ordena nessa dhodho y honan. Ev o ow noy.


Apartheid (leveryans Afrikaans: [ɐˈpartɦɛit]; ger a styr 'studh a vos diberth') o system diberthyans herwydh hil yn Afrika Soth, ordenys gans governansow Parti Kenedhlek, neb a rewlya an pow a 1948 bys dhe 1994. An system a fronnas gwiryow, keskowethyansow ha movyansow tus dhu (neb o an brassa radn a'n poblans) rag may kwitha rewl minoryta Afrikaners.\nArwodh war dreth yn Durban, 1989\nDiberthyans hil yn Afrika Soth re dhallathsa y'n oos koloniek, pan o rewlys gans kowethyans Eynda Est Iseldiryek, bys dhe dhallethvos rewl Predennek Cape of Good Hope. Displegys o Apartheid avel polici sodhogel ha drehevys wosa Nessa Bresel an Bys gans an Parti Kenedhlek afrikaner-gwarthevys.\nLagh a glassas tus a-ji dhe beswar bagas, "du", "gwynn", "kolorys" hag "eyndek". A 1960 bys dhe 1983, 3.5 milvil di-wynn a veu mevys a'ga threvow ha gorrys yn kentrevethow diberthys. Kanasedhyans di-wynn a veu dileys yn 1970. Wosa henna, nyns o tus dhu namoy burjysi, herwydh lagh, yth ens burjysi unn a dheg mammvro, henwys bantustanow owth omwoverna, ordenys herwydh kordh. Peswar anedha a dheuth ha bos (yn hanow) anserghek. Governans a dhibertha adhyskans, servisyow yagh, trethow ha servisyow poblek erel, hag o yn fenowgh gwetth ages an re na usys gans tus wynn.\nMovyans bras a dhefians erbyn apartheid a devis a-ji dhe Afrika-Soth. Yn keswlasek, yth esa embargo arvow ha kenwerth. A-dhia an 1950ow, protestyansow hag omsavow gwerinek a veu gorthebys gans difennans enebieth ha kargharans hembrenkysi gorth-apartheid. Hag ow lesa defians hag ow tos ha bos kreffa ha moy effeythus, y tevi freudhow.\nIn 1990, Lewydh F. W. de Klerk a dhallathas negysyans rag dilea Apartheid bys may feu synsys an kynsa etholansow lies-hil yn 1994, hag a veu gwaynyes gans Kuntelles Kenedhlek Afrikek ledyes gans Nelson Mandela.\n↑ Nancy L. Clarkson & William H. Worger. South Africa: The Rise and Fall of . Routledge, 2013. Chaptra 3: The Basis of Apartheid.\nLast edited on 12 Kevardhu 2019, at 06:26\nDiwettha golegyans an folen ma a veu an 12 Kevardhu 2019, dhe 06:26.


Zekaria 2 (ABK) - Bible Society\nGwelesigeth a'n Gour gans Kordenn-vusura\n1My a dhrehevis ow dewlagas arta ha mires, hag awotta gour gans kordenn-vusura yn y leuv.2:1 2:1-13 yw niverys 2: 5-17 y'n tekst ebrow ha'n Septuagint. 2My a leveris, ‘Ple'th edh?’ Ev a worthybis, ‘Dhe vusura Yerusalem, dhe weles pyth yw hy les ha'y hys.’ 3Hag awotta, an el esa ow kewsel orthiv eth yn-rag, hag el arall eth yn-mes dh'y dhyerbynna 4ha leverel dhodho, ‘Poenya gwra, deriv orth an yonker na: Yerusalem a vydh sita heb fosow drefenn an myns meur a dus ha bestes a-ji dhedhi. 5My a vydh fos tan a-dro, yn-medh an ARLOEDH, ha my a vydh golewder a-bervedh ynni.’\nAn Bobel Gelwys tre dhiworth Kethneth\n6Yn-sol! Yn-sol! Fiewgh a dir an kledh, yn-medh an ARLOEDH, rag my re'gas lesas avel an peswar gwyns a nev, yn-medh an ARLOEDH. 7Yn-sol, A Sion! Diank, ty neb eus trigys gans Myrgh Babylon! 8Rag yndellma y lever ARLOEDH an luyow: Wosa an golewder ev a'm dannvonas dhe'n kenedhlow a wrug agas pylla; rag piwpynag a wra agas tochya a doch bew y lagas. 9Sur my a wra drehevel ow leuv er aga fynn hag i a vydh preydh dh'aga servysi. Ena hwi a woer y hwrug ARLOEDH an luyow ow dannvon. 10Kan ha lowenha, A Vyrgh Sion, rag awotta, yth esov vy ow tos, ha my a wra triga y'th fysk, yn-medh an ARLOEDH. 11Lies kenedhel a vydh junys dhe'n ARLOEDH y'n jydh na hag i a vydh ow fobel. My a wra triga y'th fysk ha hwi a woer y hwrug ARLOEDH an luyow ow dannvon dhis. 12An ARLOEDH a wra erita Yuda avel y rann y'n tir sans hag ev a dhewis Yerusalem arta.\n13Taw a-rag an ARLOEDH, oll kig, rag difunys yw a-dhiworth y drigva sans.


Nebes Geryow Kernewek: Unnses yn Almayn?\nRoberts afydhys avel Pennjustis\nPenn Moenek, ottavy ow tos!\nAn Tav_s Kern___k y’n term_n a dh__\nPiw a waynyas...\nOw kortos (Ow cortos?)\nGwariow kartennow ha kartennow-gwari III\nUnn furv skrifys savonek rag Kernewek?\nHedhyw yw dy’ goel kenedhlek yn Almayn, henwys Dydh an Unnses Almaynek (Tag der Deutschen Einheit). An dy’ goel ma a govha an jydh, nans yw pymthek blydhen, pan veu Almayn Est hag Almayn West dasunnys wosa moy es dew ugens blydhen. Mes hedhyw, diw seythun wosa an dewisyansow senedhel yn Almayn, ny welir meur a unnses ynter bagasow politek divers an vro. Drefenn na wrug unn parti gwaynya moy es 50% an raglevow y’n dewisyans, res yw dhe dhew barti (po moy) gul kesgovernans. Mes an raglevow yw rennys yn fordh ma na yllir gul kesgovernans yn es. Ottomma an sywyansow (herwydh Deutsche Welle):\nParti Kansrann Esedhow\nCDU/CSU 35.2 % 226\nSPD 34.2 % 222\nFDP 9.8 % 61\nKledh 8.7 % 54\nRe Las 8.1 % 51\nErell 4.0 % --\nRag gul kesgovernans, res yw dhe dhew po tri bagas kavoes yntredha dhe’n lyha 307 a’n 614 esedh y’n Bundestag. Dell welir, nyns yw possibyl dhe’n Unnyans (CDU/CSU) po dhe’n SPD -- an dhew gesstrifer vras y’n dewisyans ma -- gul kesgovernans heb skoedhyans a dhew barti arall, an pyth via kales y wul pan na vynn an FDP kesoberi gans an Re Las, po parti vydh gans Parti an Kledh. Dell hevel, nyns eus saw dew remedi dhe’n gudynn ma: y hyllir synsi dewisyans nowydh, po y hyll an dhew barti vras gul “kesgovernans meur”.\nNy via kesgovenans meur es dhe wul, rag brassa amkan an Unnyans kyns an dewisyans o chanjya ha diswul lies tra gwrys dres an blydhynyow yw passyes gans an SPD ha’n Re Las. Ynwedh, dres diw seythun wosa an dewisyans y leveri Gerhard Schröder, Chansler Keffrysel Almayn a-lemmyn hag esel an SPD, na vynn y barti gul kesgovernans gans an Unnyans marnas pan wra ev pesya avel Chansler. Drefenn an CDU ha’n CSU dhe gavoes moy a esedhow y’n Senedh ages an SPD, aga ombrofyores rag an Chansloredh, Angela Merkel, re naghas an tybyans ma. Mes hedhyw y leveris Schröder ev dhe omblegya dhe vodh y barti, mar mynnons i formya kesgovernans meur yn-dann Merkel, ytho martesen keskowsow ynter an dhew barti a allo mos yn-rag lemmyn.\nDewisyans almaynek 2005\nPartiow hag ombrofyoryon almaynek\nPostys gans Benjamin Bruch dhe 13:05.


9 Kevardhu 1906\n1 Genver 1992\nawgrymer, sodhek an morlu, amontyoriether, dyskador pennskol, towlenner, fisegydh\nJohn Mauchly, Howard H. Aiken, Richard Courant\nAkademi Art ha Godhonieth Amerika, Daughters of the American Revolution, Phi Beta Kappa Society, Kowethas Amerika rag Avonsya Godhonieth\nGrace Murray Hopper (9ves Kevardhu 1906 – 1a Genver 1992) o amontyeriether amerikan ha sodhek Morlu Statys Unys. Hi a oberi 43 bledhen gans jynnow-amontya y'n Morlu. Hi o onan a'n kynsa tus dhe oberi gans jynnow-amontya bysyel arnowydh hag onan a'n kynsa towlenner a'n reknell Harvard Mark I.\nGenys veu Hopper yn Evrek Nowydh, Statys Unys. Hi a wrug gradhya a Golji Vassar yn 1928 ha Pennskol Yale yn 1934 gans doktourieth yn awgrym. Hi o esel kevasran Golji Vassar pan dhallathas Nessa Bresel an Bys. Hi a junyas an Morlu SU yn 1943, yn despit dhe'y oos ha braster. Hi o gorrys yn Bureau of Ordnance Computation Project rag oberi gans kudynnyow towlynnow.\nHi a oberi war UNIVAC, an kynsa jynn-montya kenwerthel skeul vras. Hi a aswonnis bos possybyl rag towlennow dhe vos skrifys yn yeth ogas dhe Sowsnek. Dhe'n eur na, towlennow o skrifys yn kod jynn po yethow, avel yeth assembla, ogas dhe god jynn. Hy a dhallathas dhisplegya yeth FLOW-MATIC. FLOW-MATIC o an kynsa kompilyer yn Sowsnek.\nHy ober FLOW-MATIC a ledyas dhe'y ober war yeth COBOL (Common Business-Oriented Language [yeth kemmyn rag negys]), selys war hy thybyans a yeth towlenna ogas dhe Sowsnek. Ober Hopper a dreylyas yeth jynn-amontya dhe eryow a usyn pub dydh. Sewena vras o drefen nag o yn-dann gwiryow printya, ytho y hyllir bos usys gans lies towlenner. COBOL a dheuth ha bos an yeth ollvysel rag kodyans negys, usys yn governans, diwysyans ha kenwerth.\nWosa an vresel, jynnow-amontya o hwath meur dhe les dhedhi. Hopper a oberi orth Remington Rand ha, wosa henna, orth Sperry Corporation. Hi a besya oberi war vedhelweyth rag jynnow-amontya. Hi a omdennas a'n Morlu yn 1986 ha merwel an kynsa mis Genver, 1992.\nYnkleudhyansow yn Vyrjyni\nDiwettha golegyans an folen ma a veu an 15 Meurth 2022, dhe 11:45.


2 Samuel 2 (ABK) - Bible Society\n2 Samuel 2 ABK\nDavydh Untys avel Myghtern Yuda\n1Wosa hemma Davydh a wovynnas orth an ARLOEDH, ‘A wrav vy mos yn-bann a-ji dhe onan a sitys Yuda?’ Ha'n ARLOEDH a leveris dhodho, ‘Ke yn-bann.’ Davydh a wovynnas, ‘Ple'th av yn-bann?’ Hag yn-medh ev, ‘Dhe Hebron.’ 2Ytho Davydh eth yn-bann di, war-barth gans y dhiw wreg, Ahinoam an Yezreelyades, hag Abigayl gwreg Nabal an Karmelyas. 3Davydh a dhros yn-bann y wer esa ganso, pub gour gans y deylu; hag i a drigas yn sitys Hebron. 4Ena gwer Yuda a dheuth, hag eno i a untyas Davydh myghtern war ji Yuda.\nPan dherivsons orth Davydh, ‘An re a ynkleudhyas Sowl o gwer Yabesh-gilead’, 5Davydh a dhannvonas kannasow dhe wer Yabesh-gilead ha leverel dhedha, ‘Bennigys owgh a'n ARLOEDH drefenn hwi dhe wul an tregeredh ma dh'agas arloedh, dhe Sowl, ha'y ynkleudhyas. 6Lemmyn re dhiskwettho an ARLOEDH tregeredh ha lelder dhywgh, ha my ynwedh a dhiskwa an kuvder ma dhywgh, drefenn hwi dhe wul hemma. 7Lemmyn bedhes krev agas diwleuv, ha bedhewgh kolonnek; rag Sowl agas arloedh yw marow, ha chi Yuda re'm untyas myghtern warnedha.’\nBresel yntra chiow Davydh ha Sowl\n8Lemmyn ytho Abner mab Ner, kaslewydh lu Sowl, re gemmersa Ish-bosheth mab Sowl, ha'y dhri dhe Mahanaym. 9Ev a'n gwrug myghtern war Gilead, ha war an Asherysi2:9 Asherysi: Ow siwya an Targum. War-lergh an Vulgat Geshurysi. Tekst masoretek Ashurysi. , ha war Yezreel, ha war Efraym, ha war Benyamin, ha war oll Ysrael. 10Ish-bosheth mab Sowl o dewgens bloedh pan dheuth ha bos myghtern war Ysrael, hag ev a reynyas diw vlydhen. Mes chi Yuda a holyas Davydh. 11An termyn mayth esa Davydh myghtern yn Hebron war ji Yuda o seyth blydhen ha hwegh mis.\n12Abner mab Ner, ha gwesyon Ish-bosheth mab Sowl, eth yn-mes a Mahanaym dhe Gibeon. 13Yoab mab Seruya, ha gwesyon Davydh, ynwedh eth yn-mes hag i a vetyas war-barth ryb poll Gibeon. I a esedhas, an eyl bagas unn tu a'n poll ha'n bagas arall a'n tu arall dhe'n poll. 14Yn-medh Abner dhe Yoab, ‘Seves an wer yowynk hag omladhens a-dheragon.’ Hag yn-medh Yoab, ‘Sevens.’ 15Ena i a sevis ha tremena orth niver, dewdhek a Benyamin hag Ish-bosheth mab Sowl, ha dewdhek a wesyon Davydh. 16Pubonan a settyas dalghenn yn penn y gila, ha gwana y gledha yn tenewen y erbynner may koedhsons war-barth. Rakhenna an tyller yw henwys Helkath-hassurim, usi yn Gibeon. 17An gas o fest kales an jydh na; hag Abner ha gwer Ysrael a veu fethys a-dherag gwesyon Davydh.\n18Yth esa tri mab Seruya ena, Yoab, Abishay, hag Asahel. Lemmyn maga skav war y droes avel ewik y'n gwel o Asahel; 19hag Asahel a jasyas war-lergh Abner, ha ny dreylyas na dhe'n dyghow na dhe'n kledh hag ev orth y holya. 20Ena Abner a dreylyas a-dro ha govynn, ‘Os'ta Asahel?’ Hag ev a worthybis, ‘Ov.’ 21Hag Abner a armas dhodho, ‘Treyl a-denewen dhe'th kledh po dhe'th tyghow, ha dalghenn onan a'n wer yowynk ha dhestrypp y arvow ragos dha honan.’ Mes ny vynnas treylya a-denewen dhiworto. 22Hag Abner a armas arta dhe Asahel, ‘Treyl a-denewen dhiworthiv. Prag y koedh dhymm dha weskel dhe'n leur? Fatell allsen ytho diskwedhes ow fas dhe Yoab dha vroder?’ 23Mes ev a naghas treylya a-denewen. Ytho Abner a'n gweskis gans penn-goeles sheft y wuw yn y dorr may teuth an guw mes a'y geyn. Ev a goedhas ena, ha merwel poran y'n tyller na. Ha peub neb a dho dhe'n tyller may koedhas Asahel ha merwel a sevis stag.\n24Mes Yoab hag Abishay a helghyas war-lergh Abner. Ha pan sedhis an howl, i a dheuth dhe vre Amma, usi a-rag Giagh war an fordh dhe wylvos Gibeon. 25Mebyon Benyamin a omguntellas a-dro dhe Abner, hag i a dheuth ha bos unn bagas, hag i a sevis war wartha bre. 26Ena Abner a armas dhe Yoab ha leverel, ‘A wra an kledha devorya bys vykken? A ny wodhes y fydh an diwedh hwerow? Pes termyn y fydh kyns ty dhe leverel dhe'n bobel may treyllyons dhiworth helghya aga breder?’ 27Yoab a worthybis, ‘Dell vew Duw, mar ny gowsses, yn sur y fia myttin kyns pub gour dhe asa helghya y vroder.’ 28Ytho Yoab a hwythas an korn, hag oll an bobel a hedhis; ny helghsons war-lergh Ysrael namoy na breseli na fella.\n29Abner ha'y wer a gerdhas oll an nos na dres an Araba; i a dreusis an Yordan, ha mos der oll an myttin, hag i a dheuth dhe Mahanaym. 30Yoab a dhehwelis dhiworth helghya Abner; hag ev a guntellas oll an bobel. Yth esa kellys dhiworth gwesyon Davydh nownsek gour hag ynwedh Asahel. 31Mes gwesyon Davydh re ladhsa trihans gour ha tri-ugens a vebyon Benyamin ha gwer Abner. 32I a gemmeras Asahel yn-bann, ha'y ynkleudhyas yn bedh y das, esa yn Bethlehem. Yoab ha'y wer a gerdhas der oll an nos na, hag i a dheuth dhe Hebron orth tardh an jydh.


Marc 10 ABK\n13Hag i a dhegi dhodho fleghesigow, may hwrella aga thochya; ha'n dhyskyblon a geredhis an re a's dug.10:13 a geredhis an re a's dug: War-lergh re a'n dornskrifow a's keredhis. 14Mes pan welas Yesu henna, ev a veu serrys, hag a leveris dhedha, ‘Gesewgh an fleghesigow dhe dhos dhymmo vy, ha na wrewgh aga lettya, rag dhe re a'n par ma yw gwlaskor Duw. 15Yn hwir y lavarav dhywgh, piwpynag na dhegemmerro gwlaskor Duw avel fleghik, ev ny enter dhedhi mann.’ 16Hag ev a's kemmeras yn y dhiwvregh, hag a worras y dhiwla warnedha, hag a's bennigas.\n41Ha'n deg, pan glewsons, a dhallathas bos serrys orth Jamys ha Yowann. 42Mes Yesu a's gelwis dhodho hag a leveris dhedha, ‘Hwi a woer, an re yw aswonnys avel rewloryon an Jentilys a wra lordya warnedha; ha'ga brasyon a's teves galloes warnedha. 43Mes yndella ny vydh yntredhowgh hwi; mes ahanowgh neb a vynno bos meur a vydh agas servont, 44hag ahanowgh neb a vynno bos kynsa, ev a vydh kethwas dhe bub den oll; 45rag Mab an den ny dheuth may halla bos servys, mes rag servya, ha dhe ri y vewnans yn daspren rag lies.’


Gorsedh Kernow: Nowodhow Kens 2012\nNowodhow Kens 2012\nDerivas Kuntellyans Konsel an Orsedh mis Hedra 2012\nAn Bardh Meur nowyth, Steren Mor, a dhynnerhis pub huni ha ri areth dhe’n Konsel hag a linennas hy mynasow fatel vo kaderys kuntellyansow dres an nessa teyr bledhen.\nY feu ervirys y fia furvys Para Keskomunyans dhe oberi war bub gwedh a geskowethyans media ha poblek rag an Orsedh ha hemma a vydh ledys gans Kannas Bardh Meur, Telynyor an Weryn. Solempnita an Orsedh esa passys dhe Reskammel a veu dadhlys ha, kyn fia hemma sewen, y feu gwrys nebes profyansow dhe wellhe hemma rag an nessa huni dhe Bennrynn. Yn nosedhek, y fydh hwilys treylyansow dhe wisk ha koreografieth rag an flehes donsya ha towlennans dre vras a hwarvosow a-dro dhe’n Orsedh ynwedh gwellhes. Rewlys a vydh gorrys yn le dhe surhe y fydh gnas an gonyow bardhek mentenys.\nDedhyow rag kuntellyansow Konsel an Orsedh a veu unnverhes rag 2013, del syw: 16ves mis Hwevrer, 13ves mis Ebrel, 20ves mis Gortheren, 26ns mis Hedra. An KKB a vydh synsys Kala Metheven.\nDerivadow a veu degemerys dhyworth an is-kessedhegow divers. Penngomptyer nowyth a veu appoyntys dre gomendyans an Alhwedhor. Yma ober ow pesya gans daswel geryow an Korf Laha.\nProfyans a veu avonsys y fia danvenys dhe bub bardh galow, ow kovyn rag ro a £50 po £100, dhe vos gorrys yn arhas chatel na via tochys, mes y oker devnydhys rag oberow an Orsedh.\nDerivas Keskusulyans an Orsedh 2012\nAdhyskans, Gonisogeth Kernewek ha rol rag an Orsedh?\nAn keskusulyans a veu ygerys gans an Bardh Meur, Mo Fuller, neb a dheskrifas an chalenjys ha chonsow usi y’n eur ma owth enebi an Orsedh yn unn denna tus yowynk dhe Wonisogeth kernewek. Ena kannasow a veu proviys gans kevres a riansow a-dro dhe’n ober adhyskansek a gowethyansow gonisogethek kernewek dyffrans yn Kernow hag ena y feu wovynnys orta dhe dhadhla py rol a yll an Orsedh ha berdh unnik gwari ynno.\nAreth Ygeri gans Bardh Meur, Mo Fuller (pdf)\nLef Cref Kernow – Ragdres dhe drenya ledyoryon kanoryon kernewek, Hilary Coleman (pdf)\n"Dons kernewek yw Lesus" Merv hag Alison Davey, Kowethas Dons kernewek (pdf)\nDyski Kernewek y’n Skolyow, Pol Hodge, MAGA.. (pdf)\nRagdresow Kovskrifennow kernewek, Shauna Osborne-Dowle, Fundyans a Studhyansow kernewek (pdf)\nOmdowl kernewek Mike Cawley ha’n Kowethas Omdowl kernewek.\nAn dadhel leun a veu ledys gans Merv Davey ha Will Coleman. Kannasow a veu rynnys yn bagasow hag y feu wovynnys orth pub bagas dhe askor tri hynnig may hyll an Orsedh yn py fordh omgelmi yn Adhyskans. An dadhel a sywyas o kreatus mes pupprys a dhehwelis dhe’n mater a geskomunyans ha’n edhom dhe’n Orsedh dhe synsi yn leun an media ha’n furvyans nowyth yw a-lemmyn kavadow. Klyckya an gevren a syw rag rol dien a sywyansow an Keskusulyans. (pdf)\nRians a Destskrifow an Orsedh\nKeith Hore, Mr ha Mrs E.G.Fox\nY feu testskrifow Paralympeks res dhe:\nJonathan Fox dhyworth Tewyn Plustri OWR rag neuvya yn gis rydh 100m, testskrif kuntellys gans y gerens , Mr. ha Mrs. E.G.Fox.\nY feu dew destskrif aral danvenys dhe Gemma Prescott BRONS yn towl fust venyn ha Matt Whorwood BRONS rag neuvya yn gis rydh 400m. Ny yllens i aga huntel ytho, an testskrifow a veu danvenys der an post.\nKlub Krycket Kernow - rag gwaynya an Kefrysyans Krycket Kontethow Le, an kynsa gweyth dres 109 bledhen.\nGool John Harris, Lyskerrys\nDy’Lun an 8ves mis Hedra, y feu ygerys an Gool John Harris dhe Ji Stuart, Lyskerrys.\nA’n kledh: Debbie Boden (Pennsodhak Sodhva WHS) Iain Rowe (a-barth CHAHP); Paul Langford (Kaderyer JHS);\nMaureen Fuller - Steren Mor (Bardh Meur Gorsedh Kernow); George Vaughan-Ellis - Penser (kesordenor an Displetyans);\nGillian Langford (JHS); Eileen Crouch (kesordenores).\nYth esa displetyans olldhalhus bewnans ha bardhonegow John Harris. Paul Langford, kaderyer an Kowethas John Harris, yw diyskynnyas a John Harris, hag ev a lennas nebes an bardhonegow John Harris ha kewsel a-dro dh’y vewnans ha’y brysyow. Yth o pur vovya klewes ass o va mar vohosek hag ev a usya tu a-ji a sagh sugra rag paper hag y ynk ow sugen mor-du.\nYth esa meur a dus orth an displetyans der an seythen ha’n gool a worfennas Dy’Sul an 14ves mis Hedra gans keskan y’n Stevelyow Poblek, Lyskerrys. Yth esa dythow a vardhonegow John Harris, gwari-kan an werin a-dro dhe John Harris, ilow gans Con Brio, ha lavarow a-dro dhe’n le Ertach an Bys. Y hworfennas gans Prys-te Dehen Kernewek rag pub huni. Dohajydh Dy’Sul hegar a veu omjersys gans onan hag oll.\nGorsedh Kernow: Piwasow Holyer an Gof 2013\n(rag lyvrow dyllys y’n vledhen lyver dedhyow 2012)\nY hwilir y’n eur ma profyansow rag an piwasow a-ugh. An Piwasow Dylloryon bledhennek yw rag dyllansow a nas uhel a-dro dhe Gernow po a-dro dhe’n Taves kernewek. Yma hwegh pennglass, ha dhyworth an re ma y fydh piwas dre vras an Hanav Holyer an Gof dewisys. An gwerison ma heb hedhi a veu res yn kov an Vardh ha dyller kernewek, Len Truran.\nDydh degea rag profyansow yw Dy’Gwener 15ves a vis Hwevrer 2013. An Gorthuher Piwasow a vydh synsys orth Waterstones, Truru, mis Gortheren 2013.\n26ns. Kuntellyans Berdh Gorsedh Kernow yn Awstrali\nYth o dydh gwenton Awstralian war an arvor Shoalhaven a KNS, pan guntellas 13 Bardh an 27ns. mis Hedra, 2012 rag aga 26ns. Kuntellyans yn Awstrali.\nLedys gans Terry Johnson - Den a Boll dhyworth Awstrali, Berdh re dhothia dhyworth leow mar bell es Victoria, AS, ha AW. ES leel ha Mer a Gonsel an Cita Shoalhaven, Konselores Joanna Ash a dhynerhis an Verdh ha godhvos gras dhe’n Bardh Meur a asa an solempnita dh’y synsi der an 3a Solempnyans Gonisogethek Kernewek orth an kampus Pennskol Woolongong yn Nowra.\nGans ilow bryntin an delyn, an Verdh a wormelas Dons an Blejyow gwrythys gans flehes leel, hag Arlodhes an Tir Soth a ros kanstel leun a frutys ha bleujennow leel kepar ha Waratah, Bottlebrush ha Wattle, dhe’n ledyer.\nMis Me a dheu yw 30ns penn bloodh an 1a Kuntellyans yn Awstrali hag a veu ledys gans Denis Trevanion – Trevanion ha towlennys yw Kuntellyans rag Moonta AS. Y fydh dynnargh ystynnys dhe Verdh dres an bys.\nChris Dunkerley Kevrenor, A-barth an Verdh yn KNS, 31ns, mis Hedra, 2012.\nKesstrifow Gorsedh Kernow 2013\nManylyon leun a bub klass, rewlys rag profyans, ha furvlen profyans, yw lemmyn kavadow war an wiasva ma. Dydh degeans rag pub klass yw Dy’Lun an 22ns a vis Ebrel 2013, hag y fydh res an piwasow gans an Bardh Meur dres an Orsedh Ygor dhe Bennrynn an 7ves a vis Gwynngala 2013.\nY hyllyr prena DVD Solemnyta an Orsedh 2012 dhe Reskammel lemmyn.\nAn kost yw £6 ha ganso £1.20 f & l y’n RU, £3 f & l Europa, ha £4 rag remenant an bys.\nAvel rann Dyth Bardhonieth Kenedhlek hevlena, an bardhonek ‘I am a song’ (Kan ov vy) gans an gwella prydydh a Gernow, Charles Causley (1917-2003), CBE, a veu dewisys dhe vos omdhiskwedhys war an bordh displetya delowek dres Picadilly, Loundres. Skrifer meur y ober, Charles, den a Lannstevan ha dyskador leel a dhegemeras y vardhoneth yn 1952, ow tewis an hanow Morvarth (Seabard). Awenek gwir ha mab Kernow y ober yw omjersys gans meur a dus. Y waytir lies redyor nowyth a wra diskevra hag omjersya ynwedh y oberow.\nYth esa Bardh Meur ena orth an Solempnita Piwasow Apposyansow\nKesva an Taves Kernewek re synsis solempnita piwasow yn Chambour an Konsel dhe Lys Kernow, dhe aswon sewena an ombrofyoryon 2012 y’ga apposyansow Kernewek. Testskrifow a veu grontys dhe’n re na neb re gemersa aga apposyansow der an system OCR Asset Languages. Y feu an Bardh Meur gelwys dhe ri an testskrifow.\nAn hwarvos a dhalathas gans dynnargh dhe’n ombofyoryon, dh’aga theylu, ha dh’aga howetha gans Polin Prys, kaderyores Kesva an Taves Kernewek. Ynwedh yn attendyans o Jenefer Lowe, Sodhak Displegyans rag Keskowethyans an Taves Kernewek, Mike Tresidder, Sodhak Adhyskans an Keskowethyans, ha Maureen Pierce, Skrifennyades Kemmyn an Gesva. Wosa areth berr gans an Bardh Meur, neb o Skrifennyades Apposyansow an Gesva dres 29 bledhen bys yn 2011, an ombrofyoryon a dhegemeras aga thestskrifow.\nAn ombrofyoryon sewen yn apposyansow an Gesva o:\nOmbrofyoryon sewen y’n OCR Asset Languages o:\nSpeda: Jenny Lewis, Rosemary Stone, Monica Best, Rowen Pearce, Sue Fallon, Barry Munday.\nDarbar: Jan Edmondson, Esther Johns, Richard Ormond.\nGorsedh Reskammel 2012\nBardh Meur, Kannas Bardh Meur, Kens Bardh Meur\nDydh teg ha gans Roghtorr y’n keyndir, moy es 300 Bardh a omguntellas yn tiryow Skol Gemeneth Syr James Smith, Reskammel, rag an Orsedh Vledhennek.\nAn Gannas Gembrek orth an solempnita o Arghdrewydh Kembra, Jim Parc Nest, ha Bernard ha Mona Cousquer o an kannasow dhyworth Breten Vyhan.\nLady Mary Holborow (Gweresores Egloslasek) / Unyans an Kledha\nGans an garm usadow rag kres, an solempnita a dhalathas, kynsa gans junyans an kledha, ena gans bagas a donsyoresow yowynk, ha profyans frutys an nor.\nWosa kovheans an verdh dremenys gans Kannas Bardh Meur, 15 urdhyer a veu grontys Bardhieth, y’ga mysk dew dhyworth Ostrali ha ken onan dhyworth an SU.\nGans kowlwrians riansow dhe waynyoryon Kesstrifow ha Piwasow, an Verdh kuntellys a vovyas troha’n Omborth dhe gana ‘Bro Goth Agan Tasow’, kyns ti aga lelder dhe Gernow gans an kri aswonnys yn ta a ‘Kernow Bys Vykken’.\nThe benn an solempnita Bardh Meur nowyth a veu stallys yn soodh, Maureen Fuller – Steren Mor, neb a stallas ena avel hi hannas, Merv Davey – telynor an Weryn. Gwreg Merv yw ynwedh Bardhes, ha’ga myrgh Jowdy o onan an re na a veu grontys Bardhieth a-varra y’n dohajydh.\nA-wosa, pub huni a omjersyas te hengovek an Orsedh, yth esa kowetha war-barth arta yn unn gevranna nowodhow, kowethiethyow noweth a veu govelys, kyns i dhe vos war an fordh tre. Ken Gorsedh o kowlwrys... Reskammel 2012 o yn hwir darvos hegov. Rag moy skeusennow klyckya omma mar pleg\nAn Orsedh 2013 a vydh synsys dhe Bennrynn, Dy’Sadorn 7ves. Gwynngala.\nKeskusulyans Gorsedh Kernow 2012\nAdhyskans, Gonisogeth Gernewek ha rann rag an Orsedh?\nAgan passhyon rag, ha derivas a, wonisogeth Kernewek diblansek yw solempnys yn gwarnyans ha solempnitys an Orsedh, mes yw hemma lowr? Ni a vew yn oos a janj, ha chanj a brof peryl dhe, hag ynwedh chons rag, gonisogeth Gernewek. Adhyskans, yn bewnans tevesik hag ynwedh yn floholeth, yw degadow krev a janj. An keskusulyans ma a wra hwithra fordhow may hyllir aswon chonsyow adhyskansek dhe gennertha hag avonsya Gonisogeth Gernewek.\nAn darvos hevlena a vydh synsys Dy’Sadorn 13ves a vis Hedra, orth an Gresenn Gemeneth Lostwydhiel, Fordh Liddicoat, Lostwydhiel. Nyns yw an darvos ygor marnas dhe Verdh Gorsedh Kernow, neb a yll dri gansa gwester/gwestores po kespar/kespares.\nRag manylyon leun ha furvlen ragerhi, mar pleg klyckya omma.\nEsedhvos Kenedhlek 2012\nBardh Meur ha Christine James (Arghderwydh Dewisys) ha Bardh Meur (Dewisys)\nAn Esedhvos Kenedhlek, gool bryntin an yeth Kembrek del yw, bos synses an vledhen ma dhe Bontvaen, Morganog yn Kembra Dhyhow. Kanasow a dhiworth Kernow, Breten Vihan, Alban, Iwerdhon hag Enys Manow a veu kuntellys warbarth avel gwestyoryon Gorsedh Berth Enys Breten rag an Esedhvos ma dres peswar dydh. Rag Kernow Skogynn Pryv ha Steren Mor a junyas an Geltyon erel war Ves an Esedhvos yn un keslowena a'n Taves Kembrek hag y'n kylgh hag yn nebes solempnita an Orsedh hag ynwedh yn lies fordh aral an gonisogedh kembrek hag agan gwreyth Keltek rennys.\nYth esa Iain Moireasdan ha Seamus Greumach dhiworth Alban, Pig an Eienn ha Loargann ar Galon dhiworth Breten Vihan. Cinzia Yates esa an gannas Manowek hag yth esa Maire O' Laoire hag Eileen Barry a dhiworth Iwerdhon. Yn drist, hevlyna ny dheuth nagonan a dhiworth Gorsedh an Wlasva yn Patagoni.\nAn nessa dydh, Maire, an Gannas Iwerdhonek a wrug an areth abarth an Geltyon oll yn y Gwydhalek freth y honan, hag ynwedh, yn frav a assayas nebes lavorow Kembrek a veu degemmerys yn ta gans an gleworyon esa y'n pavilion rag Kurunyans an Bardh. Ny veu res hevlyna an Medal rag lien yn yeth plen. Ni a dhegemmeras li brav gans an Arghderwydh Jim Parc Nest a’dan skoodhyas del usadow.. Dyskys on ni Christine James a vydh an venyn an kynsa dhe dhos ha bos Arghderwydh Kembra yn unn sywya del leveris Jim Parc Nest agan ensample Kernewek. Avel pupprys yth esa Mererid Hopwood owth agan gwaytya yn hi maner mas hy dres ehen.\nY’n vledhen ma an Esedhvos re synsis y’n kettermyn es an Olympyad hag yn ranndir may feu an brassa rann an bobel Sowsnegoryon hag yn dydhyow kales. An Esedhvos yw hwath gool marthus da an Taves Kembrek ha gans moy es 15,000 ow tos pub dydh ha heb klewes lies ger a Sowsnek joy o ragon dhe vos dhe Bontvaen.\nTamm wosa 12.30 Dy’Sadorn an 25ns a vis Est – Gool Pennrynn – an solempnitys a wra ygeri gans an Gonis a Govadh bledhennek y hys 15 mynysen, orth an Men Kov war an Lasen ryb an golowys daromres Fordh Kenwerthek.\nAn gonis ma a borth kov a’n lies Kernow neb, dres an kansbledhynnyow, re ros aga bewnans rag aga Mammvro. Tus a vri dinasek a vydh omjunys gans kannasow an Luyow Ervys, Berdh Kernow hag eseli an poblek kemmyn. Pub huni yw wolkum.\nNowodhow dhyworth Wisconsin Soth-West, SU\n"Gernowyon o yn-mysk an kynsa trevesigyon yn Wisconsin Soth-West, SU, y’n bledhynnyow 1830, le may tevnydhsons aga sleyneth dhe estenna plomm dhyworth an powdir y’ga herhyn.\nDer an kansbledhen eus passys yth o possybyl dadhla bos moy a dus a dhevedhyans Kernewek trigys y’n ranndir ma es agh aral. Hwath poblys yn poos gans an teyluyow Rule ha Jewell, an dus a Mineral Point yw orgelus a’ga ertach, yn kres an pyth eus ‘Pendarvis’. an ‘Gundry Mansion’ ha’n Lyverva vras-oberys. Orth kolon dasnowythheans a-dhiwedhes an lyverva ma, yma gravyans bas-relief a lymner leel Bruce Howdle, hag a dhiskwedh an ‘Kernow Vyhan dres an Morow’ ma."\nKepar del via desevys, yma niver a Verdh Kernow y’n ranndir, y’ga mysk Catherine Whitford, neb a vydh gwrys Bardhes dhe Reskammel Kala Gwynngala.\nCatherine a skrifas an geryow ma dhe dheskrifa ober Howdle (mires orth furvlen PDF).\nPiwasow Konsel an Orsedh Kernow ha Sewena Kesstrivyansow 2012\nRag manylyon Piwasow Konsel an Orsedh Kernow 2012 mar pleg klyckyewgh omma.\nRag Sewena Kesstrivyansow 2012 mar pleg klyckyewgh omma.\nBerdh Nowyth 2012\nRag Rol a Verdh Nowyth dhe'n Orsedh Reskammel, klyckyewgh omma mar pleg.\nBardh Meur ha Kannas Bardh Meur\nOrth kynsa kuntellyans Konsel nowyth an Orsedh, Maureen Fuller – Steren Mor, an Gannas Bardh Meur a-lemmyn, a veu etholys avel an nessa Bardh Meur Gorsedh Kernow 2012-2015. Maureen a entras an Orsedh avel Bardhes an Taves yn 1977. Hi Hannas a vydh Merv Davey – Telynor an Weryn neb dres lies bledhen re beu Piber an Orsedh. Merv a dhegemeras Bardhieth yn 1978. Y fedhons i stallys yn sodhogel yn soodh dhe benn Solempnita an Orsedh orth Reskammel Kala Gwynngala.\nY fydh Maureen ynstallys avel Bardh Meur Kernow Kala Gwynngala 2012 dhe Reskammel y’n Uheldiryow yn-dann skeus Roughtor. Hi a wra pesya yn soodh dres 3 bledhen. Yma hi ow kwaytya vysytya an Gernowyon tramor, kyns oll yn Awstrali may trevesigis nebes a’y theylu y’n 19ves kansbledhen. Mall yw gensi gweles aga henath ha synsi kuntelles rag an Verdh yn Awstrali, neb a vydh ow solempnya 40ves Pennbloodh aga Huntelles Kernewek ‘Lowender Kernewek’, ha 30ves Pennbloodh an kynsa kuntelles bardhek y’n vledhen a dheu.\nGorsedh Bretonek 2012\nYth esa pennseythen ha hir ha leun dres ehen rag Skogynn Pryv ha Steren Mor pan esens i yn Breten Vyhan avel kanasow dhe’n Orsedh Vretonek.\nWosa treusi an Ganel a dhiworth Aberplym bys yn Rosko myttin Sadorn y hrussens i viajya dhe Gemperle hag ena attendya solempnita berr, yn korflan an dre, restrys gans pobel an dre rag enori tri den a vri a drigsa ena hag a veu ynkleudhyes y’n gorflan na. An kynsa anedha esa an Isyurl Hersant de Villemarque (KERVARKER) a skrifas Barzhas Breizh (Bardhas Breten Vyghan) an lyver an moyha dhe les y’n wonisogeth Bretonek. Matalin an Dall, an nessa y’ga mysk esa an piber a vri hag a guntellas meur a donyow an ilow Bretonek hag an tressa esa Dr Cottonoc, leuvvedhek meurgerys a restras yn y furv arnowyth rewlys Omdowl Bretonek hag esa ynwedh den poosek yn istori agan Omdowl Kernewek.\nDres an solempnita na glaw a wrug yn krev mes awosa an howl a wre splanna y’n ebron. Ena i a wrug vysytya Manorji Kerault ple wrussens i metya orth an Isyurles Kervarker ha studhya an lyvrow y’n lyverva Kervarker. Wosa kynyewel dhe Bont Aven yth esa dyskwethyans bryntin tanweyth adro dhe hanternos heb glaw vydh.\nWosa Hansel Dy’Sul Bardh Meur ha Kannas Bardh Meur eth gans an Vretonyon dhe Arzhanou yn dann an howl lagas an jydh rag solempnita an Orsedh. An solempnita na haval yw an huni Kernewek mes leha yw rag nyns yw niver bras eseli anedhi. Druidh Meur , Morgan, a wrug areth yn kever govenek an Vretonyon adro dhe’n Kadoryer Nowydh Pow Frynk hag yn arbennik avonsyans aga thaves i. An solemnita gorfennys, nebes berdh a wrug dri uhelvarr rag pubonan a ylli eva medh a dhiworth korn bras. Dohajydhweyth neb kans den ha benyn a wrug kesranna kinyewel kolonnek warbarth. Delusadow helder an Vretonyon a bassyas pub gwaytyans oll.\nGorthuherweyth, yn boosti arall, an ganasow Kernow ha Kembra a dhadhlas adro dhe daklow ha kemmyn ha tykkli y’n bys an Gorsedhow.\nDy Lun, yth esa Yeth an Werin gans Bretonyon ow kewsel Kernewek yn freth. Ass o henna marth.\nMeur ras arta dhe’n Vretonyon a’ga huvder y’gan dhegemerans brav.\nA yllowgh hwi re gweres?\nYma edhom dhe Orsedh Kernow a dhew vodhek mar pleg. Kynsa, yma edhom a nebonan dhe dhos ha bos PR/ Sodhak an Gwask rag agan kowethyans. Nessa, yma edhom dhyn a gesordenor rag stalla an Orsedh orth an Displetyans Kernow Riel.\nMar kyllowgh hwi ri gweres gans an eyl po y gila a’n dhew a-ugh, po a garsa kavos manylyon pella, kestavewgh mar pleg secretary@gorsedhkernow.org.uk\nY hyllyr prena DVD Solemnyta an Orsedh 2011 dhe Hellys lemmyn.\nPiwasow Holyer an Gof 2012 (rag Lyvrow dyllys yn 2011)\nYth esa an Bardh Meur Mr Mick Paynter/Skogynn Pryv a-gynsow orth an gorthuher rians bledhennek rag an oberow lyenek ma hag a veu ordenys gans Gorsedh Kernow yn kov a dhyller Resrudh Leonard Truran – Holyer an Gof.\nGwaynyer an piwas dres oll meur an Gwerison o "Falmouth Frameworks" by Brian Stewart, Paul Mitchell & Lynn Roberts - Dyller: Sansom & Company Ltd., Soler Art Aberfala\nGwaynyoryon erel o:\nRag manylyon leun mires orth www.holyerangofawards.org.uk\nGorsedh Kernow: An Orsedh Kernow 1928-2012\nY hwyrvydh dhe Reskammel, Dy’Sadorn Kala Gwynngala 2012, kuntellyans an Berdh Kernow. Drefen hevlyna dhe verkya penn an termyn soodh a deyr bledhen an Bardh Meur a-lemmyn, Skogynn Pryv, ha’y Gannas,Steren Mor, Bardh Meur ha Kannas Bardh Meur nowyth a vydh ynstallys orth an solempnita.\nAttendyans poblek yw heb kost hag yw dynerghys.\nY hyllir gweles manylyon an solempnita ha darvosow skoodhya omma.\nSolempnita an Awen\nYn presyow Keltek eus passys, kuntellyansow a veu synsys yn kompes orth leow posek dres Breten Veur, gans onan anedha an kylgh koth a veyn Boskawen Oon, yn Pluw Eglosberian, war an hallow uhel a Gernow West. Yth yw prederys bos an kylgh a veyn dhe dhedhya a-dro dhe 2000 KK, kyns an Geltyon dhe drevesiga yn Breten Veur.\nDydh Golowan, Berdh Gorsedh Kernow a dhehwelis dhe Voskawen Oon rag Solempnita an Awen. Yth esa an kylgh ma a 19 men growan gans men kresel usi ow posa dhe unn tu, le an kynsa Gorsedh yn 1928, ha kynsa Solempnita an Awen warlena.\nY hyllir gweles fylm Solempnita an Awen omma.\nDerivas Berrhes KKB an Orsedh Kernow\nSommen a 47 Bardh eth dhe’n KKB hag a veu synsys yn Chambour an Konsel, Lys Kernow, Dy’Sadorn an 16ves mis Metheven 2012. 23 Bardh a dhanvonnas aga diharesow.\nBardh Meur a wodhva grassow meur dhe eseli an kyns Konsel a’ga ober dres an diwettha teyr bledhen hag a ros y areth may poslevas ev an edhom usi ow pesya rag lystyans a dus yowynka, ha linenna treylyansow a-gynsow y’n argerth rag profya berdh nowyth. Ynwedh ev a veu kenerthys gans tevyans usi ow pesya a dhelanwes an Orsedh hag ynkressyans yn solempnyansow a-dro dhe Wool Peran. Ev a worfennas dre gampolla styr a dhispletyans a’gan baner kenedhlek war an galli riel Gloriana, mayth esa trenijys avel onan an kenedhlow Breten Veur, ha’gan kovhe bos hwath lies dh’y wul, ytho y kodh dhyn ni mos yn-rag ha’y wul.\nDerivadow a veu res gans an is-kessedhegow divers ha degemerys. Derivas an Alhwedhor dhyworth David Lindo Carer Lowarthowa veu sywyys gans trubyt dhodho dhyworth Carl Roberts Whyler Ertach Sen Ostell, awos y vos lemmyn omdennys. An Alhwedhor nowyth, Jerry Rogers Mab Eglosvelyon, a veu komendys ha degemerys gans an Verdh kuntellys.\nCum Morek a dherivas y fydh 15 person gelwys dhe dhos ha bos berdh hevlyna. Synsys y’ga mysk y fydh 8 dre gwalifians y’n taves Kernewek, ha 2 dhyworth Ostrali hag onan dhyworth an Statys Unys.\nYn unn holya an raglev synsys a-varra hevlyna, an sywyans a veu lennys gans An Skrifenyades. Konsel an Orsedh Kernow a wra synsi ynno an eseli a syw: Terry Bale, Russell Bennett, Bert Biscoe, Wella Brown, Eileen Carter, Marion Coombe, Howard Curnow, Merv Davey, Susan Davey, Peter Harvey, Terry Knight, Mike Millard, Pat Miller, Vanessa Moyle, Maureen Pierce, Alastair Quinnell, Phil Rendle, Colin Roberts, Barbara Shaw ha Keith Shaw, dres an Bardh Meur, Kannas Bardh Meur, kyns Berdh Veur, Alhwedhor ha Skrifenyades.\nAn avis a syw a veu degemerys:\nEwnans dhe Rewl 6a hag a-lemmyn a lever:\n"a) An Bardh Meur, Kannas Bardh Meur, Skrifennyas hag Alhwedhor ( alemma rag henwys ‘an Sodhogyon’)"\na vydh ewnys dhe leverel:\n"a) An Bardh Meur ha Kannas Bardh Meur, an dhew anedha a vydh kwalifiys der aga frethter y’n taves Kernewek, Skrifennyas hag Alhwedhor ( alemma rag henwys ‘an Sodhogyon’)".\n"Y hwra Gorsedh Kernow dos ha bos esel an Kowethas Amethek Kernow Riel."\n"Y hwra an KKB ma govyn orth Konsel an Orsedh dhe dhasweles argerdhow a dhewisyans an Bardh Meur ha Kannas Bardh Meur ha dhe ri derivas gans komendyansow dhe’n KKB 2013."\nAn kuntellyans a veu deges hag a veu holys gans Gwesper y’n Soler Hir, ledys gans Chaplen dhe’n Orsedh, Rev. Jane Kneebone Colom Wyn.\nMay hyllir kovhe Gorsedh 2012, usi ow hwarvos dhe Reskammel, Gorsedh Kernow re worras war-barth dyllans hag a re manylyon bewnansow hag oberow a hwegh ha dew-ugans Bardh marow neb esa trigys hag oberi, dhe’n lyha rag rann aga bewnans, yn Ranndir Kernow Gledh. Yma ynwedh manylyon a hwegh war’n ugens Bardh byw ha’n ober esons i ow kul rag Kernow y’n eur ma. Hemm yw an tressa yn kevres towlys a dhyllansow a-dro dhe’n ranndir mayth yw synsys an Orsedh.\nDhe gavos manylyon pella ha fatel yllir erhi dasskrif, mar pleg klyckewgh omma.\nLyver-Dedhyow ha Kartennow Nadelik rag 2013\nMarjorie Trevanion – 100 hwath ow kwari!\nTeylu, kowetha ha Berdh eth dhe gevewi arbennek rag Marjorie Trevanion synsys dhe solempnia hy 100ves penn bloodh. Marjorie re brofyas yn kompes dhe Gesstrifow an Orsedh hag yn 2008 a waynyas an kynsa piwas y’n klass rag gwers Kernewek. Gwedhwes a kyns Bardh Meur Dennis Trevanion – Trevanion - Marjorie a veu gwrys Bardhes yn 1981, dhe Nans, Egloshal.\nKannas Bardh Meur Maureen Fuller – Steren Mor - a ros dhedhi testskrif arbennek dhyworth Gorsedh Kernow, yn unn verkya an 100ves penn bloodh a Rosen Wyn Evrok, White Rose of York.\nDerivas Berrskrifys Kuntellyans Konsel an Orsedh mis Ebrel 2012\nKannas Bardh Meur a ros nowedhians a-dro dhe’n Orsedh Ygor dhe Reskammel, towlow an pyth usi owth avonsya yn ta gans omvyskans leel ha gans argemynnans pur bosethek.\nY feu Gool Peran dadhlys. Moy a drevow re dhalathas keskerdhow ha hemma a re kennerth. Y fydh derivas dhyworth an Bardh Meur res dhe’n gwask dhe genertha awtoritys leel dhe restra darvosow rag an dedhyow bys yn Gool Peran y’n vledhen a dheu dres gelwel orth Berdh dhe omjunya yn darvosow y’ga thyleryow aga honan.\nY feu derivadow res gans iskessedhegow ha degemerys, gans termyn meur res dhe dreylyansow profys dhe’n fordh may fo berdh degemerys. Hemma a vydh dadhlys pella.\nYma kessedhek nowyth yn le lemmyn dhe venystra Kesstrifyansow an Orsedh.\nHevlena a wra gweles etholans a Gonsel nowyth – hemma a hwer pub teyr bledhen – hag yma hemma pell war an fordh gans an sywyansow derivys orth KKB hevlena mis Metheven.\nGwarnyans an Orsedh dhe Reskammel 2012\nSpit dhe gewer gemyskys an dedhyow kyns, an myttin o howlek, kynth o yeyn. Gans baner esa ow tynerhi an Orsedh dhe Reskammel yn unn gregi a-dreus dhe’n stret, an keskerdh a a-dro dhe 60 Berdh, ledys gans an piber, Merv Davey – Telynor an Weryn, a wias y fordh der an dre dhe Bark Enfield, may talathas an solempnita gans dynnargh yn Kernewek gans an Mer.\nYn unn worthebi, an Bardh Meur a wodhvos gras dhodho ha dhe’n dus Reskammel a’ga helder, ha ri dhe’n dre tamm framys a lyen yn Kernewek gans Tim Saunders – Bardh Gwerin.\nWosa an solempnita berr ha’n derivas y hwrussa an solempnita meur, an Orsedh Ygor, hwarvos y’n dre Dy’Sadorn Kala Gwynngala, an keskerdh a dhehwelis dhe’n Eglos Vedhodek rag sosten.\nNowodhow dhyworth Berdh an Orsedh Kernow yn Ostrali\nEaglehawk (Bendigo) yw an kyns tre valieth owr yn Vyktoria, Ostrali, le mayth omguntellas mis Meurth, Berdh yw trigys yn Ostrali, rag aga Huntellyans Bardhek ha dhe avonsya yn stout aga Ertach Kernewek.\nRouth meur a omguntellas dhe vires orth an solempnita ha dhe blesour an re na yndella kuntellys, an vowesi hag a dhonsyas y’n solempnita o kamm-perfeydh.\nSynsys y’n skeusen gans an Verdh ha Degoryon Banerow yw an Mer, Klr. Rod Fyffe, Kyns Vyktoryanes an vledhen Lola Miller, ha Lewydh an Citys Hwoer (Bendigo ha Pennsans), Peter Mundy. An skeusenner o Esel CAV Arthur Coates.\nDre vysyt a-gynsow dhe Ostrali Soth, skrifennya eseleth an Orsedh David Holman – Rifelwas, a omvetyas gans Berdh an Konnatir Yorke. Terry Johnson - Den a Bol, ha Noel Carthew - Map Caddy, a lewyas an 100 mildir po a-dro dhodho dhyworth Adelaide dhe Moonta dhe omjumya gans an Verdh erel rag prys li.\nA’n kledh dhe’n dyhow: David Holman (Rifelwas), Ros Paterson (Roslyn an Dyghow), Noel Carthew (Map Caddy), Terry Johnson (Den a Bol), Beth Vayne (Awhesyth Byasen), Liz Coole (Myrgh Moonta), Lilian James (Ula Ruthvelen), Paul Thomas (Map Wallaroo).\nSolempnyans an bewnans Kaspar a veu synsys a-gynsow pan dheuth warbarth teylu, kowetha ha kowethysi dh’y berthi yn kov ha kevranna aga hovyon wosa y vernans mis Hwevrer gans bloodh a 99.\nKaspar Hocking a veu genys mis Genver 1913. Ev a studhyas bewonieth orth Kolji Emperourethek Loundres hag oberi dres 30 bledhen avel entomologydh in Afrika Est (Tanganyika, Uganda, and Kenya), kyns omdenna dhe Bolhweveral, Lanngostentin yn 1967. Yn herwydh y vyrgh yowynka Vanessa Beeman, ev eth dhe glass Kernewek Hilary Shaw dhe Bennrynn, an dhew ow tos ha bos Berdh Gorsedh Kernow yn 1993, hag ev 80 bloodh. Ev o kaderyer Agan Tavas a-dhia 1996 dhe 1998, hag yn 2009 y dreylyans yn Kernewek a ‘A-dro dhe’n Bys yn 80 Dydh’ a veu dyllys. Gans passhyon meur rag godhvewnans yth esa ev hwath owth attendya kuntellyansow an Trest Godhvewnans Kernow, le may fia y Gaderyer ha’y Lewydh. Ev a wari yn kompes gwydhbol, yn unn synsi an klub gwydhbol Lanngostentin dres 6 bledhen, hag a omjersya morviaja.\nEv o gothus ynwedh pan dheuth ha bos Vanessa Bardh Meur yn 2006 hag arta pan veu y vyrgh aral Shelagh Garrard gwrys Bardhes yn 2010.\nMy a wra pub prys perthi yn kov ‘K’ avel koweth kuv, kosel, den a dhynita neb o mar dhe les dhe gewsel ganso, ha neb a vydh kellys kemmys gans kemmys a dus.\nMenystrores an Wiasva\nGwarnyans an Orsedh 2012\nY fydh synsys Gwarnyans an Orsedh an 21a mis Ebrel 2012 dhe Reskammel. Berdh a yll gwiska y’n Eglos Vethodek y’n stret meur dhyworth 10 eur an myttin.\nTyller an Gwarnyans yw Enfield Park, hag yma’n entrans y’n stret meur ryb an pons.\nY hwra dalleth an Solempnita dhe 11 eur.\nY fydh keskerdh berr dhe dhehweles dhe’n Eglos Vethodek rag sosten.\nKesstrivyansow an Orsedh Kernow 2012\nA yllyn ni kovhe pub huni y fydh dydh degeans rag an kesstrivyansow 2012 Dy’Meurth 17ves a vis Ebrel.\nRag manylyon leun omma rag tevesigyon , hag omma rag tus yowynk.\nSolempnyansow Dydh Peran 2012\nY hyllys gweles an baner arbennek Peran dres Kernow oll ha tramor ha kemyniethow Kernewek ow tos warbarth dhe solempnya gool aga thassans. Niver a dharvosow a bes ynkressya pub bledhen gans moy a drevow, gwigow ha skolyow ow tos ha bos omvyskys. Onan an drevow hag a gemeras rann gans hy hynsa keskerdh gool Peran ha kesstrif fenester-gwerthji o Aberfala.\nPorth Peran / Aberfala / Porth Peran\nTruru / Bosvenegh\nDerivas Berrhes Kuntellyans Konsel an Orsedh mis Hwevrer 2012\nTri Esel an Konsel warn ugens eth dhe’n kuntellyans hag a veu synsys yn Chi an Grenoryon dhe Druru.\nUnnweyth arta, poslek krev a veu gorrys war omvyskans yowynkneth ha’n omglewans ma a veu dassenys gans eseli an Kuntelles Keltek, aga thema rag keskusulyans hevlena a vydh ‘Yowynkneth’.\nNowodhow da a dheuth dhyworth Rod Lyon neb a dherivas kyn fo res dhe’n BBC gul trohow, y dowlen radyo Taves Kernewek a drig yn salow a-lemmyn.\nAn Skrifennyades Amyttyansow a dherivas bos ervirans dhe elwel orth 17 person dhe dhos ha bos berdh hevlena, ha’n Konsel a notyas gans plesour an myns a skoodhyans degemerys rag piwasow Holyer an Gof.\nDerivas servadow a veu res gans towl dhe arnowythhe kesstrifow an Orsedh hag yw ygor dhe bub huni hag y koodh dhe gommendyansow bos parys erbynn an kuntellyans mis Ebrel. An edhom rag argemynnans gwell a veu dadhlys ynwedh.\nPub skol Kernewek oll a vydh arhwithrys y’n seythennow a dheu dhe dhyski an pyth esens i ow towlenna rag Dydh Peran, hag y feu ynniys war verdh dhe kestava orth aga skol leel dhe gennertha darvosow gonisogethek.\nYma darbarow rag solempnita an Orsedh Ygor dhe Reskammel ewn war an fordh. Hevlena y fydh keskerdh burjesek y’n myttinweyth dres an darvos meur y’n dohajydh Dy’Sadorn Kala Gwynngala. An gwarnyans a hwyrvydh y’n myttinweyth 21ns mis Ebrel.\nKuntelles a Genderwi Gernewek\nBerdh dhyworth Amerika Kledh oll eth dhe’n Kuntelles a Genderwi Gernewek diwvledhenyek orth Mineral Point, Wisconsin, mis Est 2011. Poynt uhel an darvos ma a beswar dydh a veu towlennys bos an Solempnita Bardhek, hag a veu ervirys bos synsys war an glesinyow a-dherag an Chi Gundri brav orth amal an dre.\nY fia govynnys orth Bardh Howard Curnow gans Bardh Meur Mick Paynter dhe ledya an solempnita, an pyth a wrussens i skrifa rag an darvos dhe dre yn Kernow. Byttegyns, an Bardh vysytya dhyworth Kernow, neb re beu dhe Mineral Point moy es ugensweyth, a veu lystys avel Krier an Dre ynwedh hag ytho, dhe benn diwettha a spas-tommder, ev a geskerdhas stretow serth (an tu klesys) an dre, yn unn dheklarya an Solempnita hag ynwedh an gwrythyans (meur y sewena), y’n wariva nowyth dasfurvys, a’n ‘The Cry of Tin’. Henna a veu ledys gans Kesvardhes Eleanor Kenitzer - Steren an Cleth – neb a dhros gwer a’y Heur California Grass Valley, dhe wrythya an rannow dyffrans.\nYth esa gwaytyansow owth omsevel ha’n our finel ow nesshe kyns an Solempnita gans an Verdh y’n ayr efan, mes an Arludh Da a’n teva towlow erel. Ev a ygoras an Nevow, hag a-ji dhe unn our, pymp mesva a law a godhas war Mineral Point, yn unn ledya an dus dhe brederi re bia an Mississippi hy honan dihensys.\nDiown (kepar ha Hellys teyr seythen diwettha, an Verdh a besyas gans an Solempnita, yn revrons dhe’n towlennans, gwaytyansow an werin ha ma na veu diswaytys Arlodhes deg an Bleujyow, Krystal Blabaum, neb re dhyssa hy areth yn Kernewek yn perfeyth, Solempnita berrhes eth yn-rag (yn stevel dybri an ostel). Heb mar Krystal ‘a ladras an displetyans’ mes lies lev a rassow meur a veu levhes ha’n Kuntelles Kowethas Ertach Amerikanek ma, y’n dre balieth-plomm ma gans hy therrasow a jiow Kernewek, a dheuth dhe benn sewen.\nY fydh an Orsedh Kernow synsys hevlena dhe Ryskammel, Dy’Sadorn, Kala Gwynngala. Yn unn geslamma gans an darvos, yma Kessedhek Kovskrifen ha Dyllansow an Orsedh ow kesoberi gans an Kowethasow Kernow Goth a Borthbud, Ryskammel, Lannwedhennek ha Ponswad, dhe askorra kuntellyans a vewskrifow berr a Verdh neb a’s teva neb mell gans an arenebeth a-derdro. Y fydh an lyver ma lonchys dhe benn a vis Est 2012, der an seythen kyns an Orsedh.\nMar omglewewgh y hyllowgh gweres yn py fordh pynag a vo, ena kestavewgh mar pleg orth:\nKowethasow Kernow Goth a Borthbud - dreymer@btinternet.com (Audrey Aylmer), Ryskammel - rod@rkeat.freeserve.co.uk (Rod Keat), Lannwedhennek - jebucki@btinternet.com (John Buckingham), ha Ponswad - helen.richards0@btinternet.com (Helen Rawe)\nAn Gernyk, Fordh an Chapel, Leedstown, Heyl, Kernow\nPel: 01736 850332


Furv Skrifys Savonek - Konsel Kernow\nFurv Skrifys Savonek /\nKepar ha lies yeth byghanna dres an bys, Kernewek a’n jeves moy es unn system lytherennans yn usyans.\nPrag y feu gwrys system lytherennans savonys?\nLeverys yn sempel, an fentynyow skrifys eus genen a omles nebes kansbledhynyow ha dastewynnya termynyow dyffrans yn bewnans an yeth. Yn unn dhasvewa Kernewek, systemow lytherennans a veu devnydhys dres prysyow divers hag a dhastewynnya prederow dyffrans y’n maner y koodh dhyn y’n gwella fordh gul devnydh an eretons ma dhe dhri Kernewek yn-rag y’n termyn a dheu. Systemow a veu selys war po dedhyow kosten arbennek yn istori an yeth po hwilys dhe gompeshe an keskowethyans ynter lytherennans ha leveryans.\nKynth o bosva a furvow dyffrans trubyt dhe vewder omsav an yeth, gans sel yeth byghan y provas ynwedh let rag displegyans, kyns oll yn adhyskans ha bewnans poblek. Kepar ha lies yeth byghan aral, kressyans yn usadow poblek an yeth yn unn sewya aswonnvos sodhogel a styryas bos edhom dhe dhyghtya an kudyn.\nKeskowethyans an Yeth Kernewek raghenna a fondyas argerdh mayth ylli pub huni ri aga thybyansow ha’n pyth a omvyskas konnek a-ves yn furv a Dhesedhek a towlenoryon a vri yn yethow, neb a dhros prevyans dhyworth kemyniethow yeth erel dhe’n dadhel.\nOw towlenna an argerdh\nKeskusulyans hag a veu synsys mis Gwynngala 2006, a hwithras sel an furvow dyffrans hag y hyllir drehedhes paperyow dhyworth hemma war an wiasva ma. Ken keskussulyans a veu synsys mis Hedra 2007 may hwrug an Desedhek profya aga throvyansow ha komendya nesheans kesakordyans dhe fondya an Furv Skrifys Savonek, yn le a dhewis onan an furvow esa yn few. Y hyllir iskarga yn leun a-woles derivas an Desedhek, kepar del veu va profys orth an keskussulyans.\nAn Desedhek a gomendyas bos furvys bagas devnydhoryon dhe gollenwel an ober manylys, hembrenkys gans Dr. Trond Trosterud. An bagas ma a omvetyas nebes prysyow hag akordyans rag Furv Skrifys Savonek a veu kevys. An akordyans ma a veu treylys yn skrifen ragnotyans gans Ben Bruch hag Albert Bock, an pyth y yllir iskarga a-woles po govyn avel dasskrif kales. Hemma a veu fasthes gans an Keskowethyans an 9ves a vis Me 2008.\nAn Furv Savonek yw dres oll rag usadow sodhogel ha rag adhyskans formel ha tus unnik a wra pesya devnydhya gans surneth an furvow mayth omgevons an moyha attes yn bewnans privedh. An ervirans a wra, byttegyns, gasa bos gwrys avonsyans brassa yn displegyans a usadow a Gernewek yn bewnans poblek. Daswel a vydh synsys yn 2013, pan vo possybyl dhe arvreusi avonsyans dres an pymp bledhen re dremensa.\nAn Daswel 2013\nKesva Daswel an FSS re gollenwis aga derivas diwettha ha’n Keskowethyans re dhegemeras an komendyansow ynno.\nArgerdh Daswel FSS\nRol a destennow\nKesva Dhaswel FSS\nDerivas Daswel FSS\nGerlyver an FSS\nNeppyth yw meur dhe les gans gerlyver warlinen yw an chons dhe ynkressya hag amendya geryow gans es. An gerlyver servadow re beu hwithrys yn town gans eseli Kesva an Gerlyver hag ynwedh gans eseli Bagas Korf, neb re ros lies keworrans hag aspiansow a vern. Mes y fia da gans an Gesva degemeres notennow ha kampollow moy dhyworth Kernewegoryon. An kampollow ma a dal bos danvenys orth an sodhva y’n kynsa le may hallons i bos keskorrys ha danvenys yn rag. Y fydh form kampolla stegys dhe’n gerlyver warlinen rag gweres an kussulyans. Govenek a’n beus gwellhe ha nowydhhe an gerlyver, ha synsi termow nowydh pan vons unverhes.\nRes yw dhyn ri grassow meur dhe bubonan a wrug kemeres rann y’n ragdres bys dhe lemmyn ha dres oll dhe Albert Bock rag y ober prederus avel Pennskrifer.


Titus 1 (ABK) - Bible Society\n1Powl, gwas Duw hag abostol Yesu Krist, war-lergh fydh an re yw dewisys gans Duw hag aswonnvos an gwir yw yn akord gans sansoleth, 2yn govenek bewnans heb worfenn a ambosas Duw, neb na wowlever, kyns termyn heb worfenn. 3Ev a dhiskwedhas y er y'n termyn gwiw dre bregoth a veu gorrys y'm charj war-lergh gorhemmynn Duw agan Selwador,\n4Dhe Titus, ow flogh gwir war-lergh an fydh yw rynnys genen:\nGras ha kres1:4 Gras ha kres: War-lergh re a'n dornskrifow Gras, tregeredh ha kres. dhiworth Duw an Tas ha Krist Yesu agan Selwador.\nOber Titus yn Kreta\n5Rakhenna my a'th hasas yn Kreta mayth ordennes an taklow erell hag apoyntya henavogyon1:5 henavogyon: Greka presbyteryon. yn pub tre, dell erghis vy dhis, 6nebonan heb defowt, gour unn wreg gans fleghes a grys, heb kuhudhans a vewnans avlan na direwl. 7Rag y koedh dhe'n epskop bos divlam, avel rennyas Duw, heb gorthter, na sorr skav, nag yw omres dhe win, nag yw striver na kraf, 8mes hel, karer dader, doeth, ewnhynsek, sans, omrewlys, 9ow synsi an ger len war-lergh an dyskas may hallo ha keski der an dyskas yagh ha konkludya an re a gews er y bynn.\n10Rag yma lies den heb rewl a gews yn euver hag yn hwowek, dres oll tus an trodreghyans. 11Res yw gul tewel dhedha, neb a dhomhwel teyluyow dien ow tyski dhedha taklow na dhegoedh rag krefni plos. 12Yn-medh onan anedha i, onan aga frofoesi i, ‘Tus Kreta yw pup-prys gowleverysi, bestes drog, kowlogyon dhiek.’ 13Gwir yw an dustuni ma. Rakhenna, gwra aga heredhi yn tynn may fons i yagh y'n fydh, 14heb gul vri a hwedhlow yedhowek na gorhemmynnow tus a skon an gwir. 15Pup-tra yw glan dhe'n re yw glan, mes dhe'n re yw legrys ha diskryjyk, nyns yw travyth glan, mes legrys yw ha'ga brys ha'ga howses. 16I a lever i dhe aswonn Duw, mes yn aga gwriansow i a'n nagh. Kasadow ha diwostydh yns i hag anwiw rag pub gwrians da.


Compare Bible readings for Yoshua 7 in the ABK and the NRSV - Bible Society\n1Mes mebyon Ysrael a veu dislen yn mater an taklow sakrys; Akan mab Karmi mab Zabdi mab Zeragh, a loeth Yuda, a gemmeras re a'n taklow sakrys; ha sorr an ARLOEDH a loskas erbynn an Ysraelysi.\n2Yoshua a dhannvonas gwer dhiworth Yeriko dhe Ay, usi ogas dhe Beth-aven, a'n howldrevel dhe Bethel, hag a leveris dhedha, ‘Kewgh yn-bann hag aspia an tir.’ Ha'n wer eth yn-bann hag aspia Ay. 3Ena i a dhehwelis dhe Yoshua ha leverel dhodho, ‘Nyns yw res oll an lu dhe vos yn-bann; gas a-dro dhe dhew po tri mil wour dhe omsettya erbynn Ay. Na wra dhe oll an lu lavurya di, rag nebes yns.’ 4Ytho a-dro dhe dri mil souder eth yn-bann di; hag i a fias a-dherag gwer Ay. 5Gwer Ay a ladhas a-dro dhe hwetek warn ugens anedha, ha'ga helghya dhiworth an yet bys y'n Shebarim ha'ga ladha war an leder. Kolonn an bobel a deudhis hag eth ha bos dowr.\n6Yoshua a skwardyas y vantell ha koedha dhe'n dor war y fas a-dherag argh ARLOEDH bys y'n gorthugher, ev ha henavogyon Ysrael; i a dewlis doust war aga fenn. 7Yoshua a leveris, ‘Eghan, Arloedh DUW, prag y tresys an bobel ma dres an Yordan rag agan ri yn leuv an Amorysi dhe vos distruys? Unnweyth a pen ni pes da ow triga a'n tu arall dhe'n Yordan! 8A ARLOEDH, pandr'a lavarav, pan dreylyas Ysrael aga hilbenn dh'aga eskerens? 9An Kananysi hag oll annedhysi an tir a glew anodho, ha'gan kyrghynna, ha treghi dhe-ves agan hanow dhiworth an tir. Ena pandr'a wre'ta rag dha hanow bras?’\n10An ARLOEDH a leveris dhe Yoshua, ‘Sa'bann; prag y koedhsys war dha fas? 11Ysrael re beghas; i re dreuspassyas erbynn ow hevambos a worhemmynnis dhedha. I re gemmeras re a'n taklow sakrys dhe dhistruyans; i re's ladras, ha'ga hudha, orth aga gorra gans aga lestri aga honan. 12Ytho ny allas mebyon Ysrael sevel a-dherag aga eskerens; i a dreylyas aga hilbenn dh'aga eskerens, drefenn i aga honan dhe vos tra sakrys dhe dhistruyans. Ny vydhav genowgh namoy, marnas hwi a dhistru an taklow sakrys a-dhiworthowgh. 13Yn-sol, sansha an bobel, ha lavar, “Omsanshewgh rag a-vorow; rag yndellma y lever an ARLOEDH, Duw Ysrael, ‘Yma taklow sakrys y'n kres ahanas, A Ysrael; ny yllydh sevel a-dherag dha eskerens bys may kemmerowgh dhe-ves an taklow sakrys a'gas mysk.’ 14Ytho y'n myttin hwi a dheu nes war-lergh agas loethow. Ha'n loeth a wra an ARLOEDH y gemmeres a dheu yn-rag war-lergh an teyluyow, ha'n teylu a wrug an ARLOEDH y gemmeres a dheu nes war-lergh an chiow, ha'n chi a wrug an ARLOEDH y gemmeres a dheu nes an eyl wosa y gila. 15An den yw kemmerys gans an tra sakrys a vydh leskys gans tan, ev hag oll a'n jeves, drefenn ev dhe dreuspassya erbynn kevambos an ARLOEDH ha drefenn ev dhe wul outray yn Ysrael.” ’\n16Ytho Yoshua a sevis myttin a-varr, ha dri an Ysraelysi nes war-lergh aga loethow, ha loeth Yuda a veu kemmerys. 17Ev a dhros nes teyluyow Yuda, ha teylu an Zerahysi a veu kemmerys; hag ev a dhros nes teylu Zerahysi, an eyl wosa y gila, ha Zabdi a veu kemmerys. 18Hag ev a dhros nes an teylu na, an eyl wosa y gila, hag Akan mab Karmi, mab Zabdi, mab Zeragh, a loeth Yuda, a veu kemmerys. 19Ena Yoshua a leveris dhe Akan, ‘Ow mab, ro enor dhe'n ARLOEDH, Duw Ysrael, ha ro grasyans dhodho. Deriv dhymm pandr'a wrussys; na gudh e ahanav.’ 20Akan a worthybis dhe Yoshua ha leverel, ‘Gwir yw; my yw neb re beghas erbynn an ARLOEDH, Duw Ysrael. Hemm yw an pyth a wrug: 21pan welis y'n preydh mantell deg a Shinar, ha dew kans shekel a arghans, ha barr a owr deg ha dew-ugens shekel y boes, my a's hwansas ha'ga hemmeres. Kudhys yns y'n dor a-ji dhe'm tylda, gans an arghans a-woeles.’\n22Ytho Yoshua a dhannvonas kannasow, hag i a boenyas dhe'n tylda; hag awotta, yth ens i kudhys a-ji dh'y dylda gans an arghans a-woeles. 23I a's kemmeras yn-mes a'n tylda ha'ga dri dhe Yoshua ha dhe oll an Ysraelysi; hag i a's gorras a-rag an ARLOEDH. 24Ena Yoshua hag oll Ysrael ganso a gemmeras Akan mab Zeragh, ha'n arghans, ha'n vantell, ha'n barr a owr, ha'y vebyon, ha'y vyrghes, ha'y oghen, ha'y asenes, ha'y dheves, ha'y dylda, hag oll a'n jeva; hag i a's dros dhe nans Aghor. 25Yoshua a leveris, ‘Prag y tresys anfeusi warnan? Yma an ARLOEDH ow tri anfeusi warnas y'n jydh ma.’ Ena oll an Ysraelysi a'n labydhas; i a's loskas gans tan, ha'ga labydha gans meyn, 26ha drehevel a-ughto kals meyn usi ena bys y'n jydh ma. Ena an ARLOEDH a dreylyas dhiworth y sorr fers. Ytho hanow an tyller na re beu nans Aghor bys y'n jydh ma.


Compare Bible readings for Yeremia 27 in the ABK and the KJV - Bible Society\nTokyn an Yew\n1Yn dalleth reyn Yehoyakim mab Yosia myghtern Yuda y teuth an ger ma dhe Yeremia a-dhiworth an ARLOEDH. 2Yndellma y lever an ARLOEDH dhymm: Gwra dhis kargharow ha yewow, ha'ga gorra war dha gonna. 3Ha dannvon dhe vyghtern Edom, ha dhe vyghtern Moab, ha dhe vyghtern an Ammonysi, ha dhe vyghtern Tyr, ha dhe vyghtern Sidon dre leuv an kannasow a dheu dhe Yerusalem dhe Sedekia myghtern Yuda. 4Gorhemmynn dhedha may lavarrons dh'aga mestrysi: Yndellma y lever ARLOEDH an luyow, Duw Ysrael: Hemm yw an pyth a leverowgh dh'agas mestrysi: 5My re wrug an nor, an den ha'n best usi war an nor, der ow galloes meur ha der ow bregh ystynnys, ha'y ri dhe biwpynag a bleg dhymm. 6Ha lemmyn my re ros oll an tiryow ma yn leuv Nebukadnessar myghtern Babylon, ow gwas, ha my re ros ynwedh bestes an gwel dh'y servya. 7An kenedhlow oll a'n serv, ha'y vab, ha mab y vab, bys pan dheu termyn y dir y honan; ena lies kenedhel ha myghternedh veur a wra y gethhe.\n8Mes mar ny vynn kenedhel po gwlaskor servya an keth Nebukadnessar ma, myghtern Babylon, ha gorra aga honna yn-dann yew myghtern Babylon, ena my a gessydh an genedhel na gans an kledha, gans divoetter, ha gans an pla, yn-medh an ARLOEDH, bys pan y's distruav der y leuv. 9Ytho, na woslowewgh orth agas profoesi, na'gas koelyogyon, na'gas hunrosysi, na'gas hudoryon, na'gas pystrioryon, a gews dhywgh, ow leverel, ‘Ny servyowgh myghtern Babylon.’ 10Rag i a brofoes gow dhywgh, may fydhowgh gorrys pell dhiworth agas tir; my a'gas fes yn-mes, ha hwi a dhe goll. 11Mes an kenedhlow a dhre aga honna yn-dann yew myghtern Babylon ha'y servya, an re na my a's gas yn aga thir aga honan, yn-medh an ARLOEDH, dh'y wonedha ha triga ynno.\n12My a gewsis ynwedh orth Sedekia myghtern Yuda war-lergh oll an geryow ma, ow leverel, Drewgh agas konna yn-dann yew myghtern Babylon, ha'y servya ev ha'y bobel, ha bewa. 13Prag y ferwowgh, ty ha'th pobel gans an kledha, gans an divoetter, ha gans an pla, dell leveris an ARLOEDH a-dro dhe genedhel pynag na serv myghtern Babylon? 14Ytho na woslowewgh orth geryow an brofoesi a gews dhywgh, ow leverel, Na servyewgh myghtern Yuda, rag i a brofoes gow dhywgh. 15Rag ny's dannvenis, yn-medh an ARLOEDH, mes i a brofoes gow y'm hanow, ma'gas fesyav yn-mes hag yth ewgh dhe goll, hwi ha'n brofoesi a brofoes dhywgh.\n16Ena my a gewsis dhe'n oferysi hag oll an bobel ma, ow leverel, Yndellma y lever an ARLOEDH: Na woslowewgh orth geryow agas profoesi a brofoes dhywgh, ow leverel ‘Lestri chi an ARLOEDH a vydh daskorrys dhywgh a-dhiworth Babylon’, rag i a brofoes gow dhywgh. 17Na woslowewgh orta; servyewgh myghtern Babylon ha bewa. Prag y tal bos an sita ma magoryow? 18Mes mars yns profoesi, ha mars yw ger an ARLOEDH gansa, pysens war ARLOEDH an luyow, ma nag ello dhe Babylon an lestri gesys yn chi an ARLOEDH, hag yn chi myghtern Yuda, hag yn Yerusalem. 19Rag yndellma y lever ARLOEDH an luyow a-dro dhe'n kolovenyow, an mor, an synsellow ha remenant an lestri yw gesys y'n sita ma, 20na wrug Nebukadnessar myghtern Babylon aga hemmeres pan dhug yn divroedh Yekonia mab Yekoyakim myghtern Yuda a-dhiworth Yerusalem dhe Babylon, hag oll ugheloryon Yuda ha Yerusalem, 21rag yndellma y lever ARLOEDH an luyow, Duw Ysrael, a-dro dhe'n lestri yw gesys yn chi an ARLOEDH, yn chi myghtern Yuda, hag yn Yerusalem: 22I a vydh degys dhe Babylon, hag ena i a worta, bys y'n jydh mayth av dh'aga vysytya yn-medh an ARLOEDH. Ena my a's deg ha'ga daskorr dhe'n tyller ma.


Ysay 36 ABK\n13Ena an Rabshake a sevis ha garma gans lev ughel yn Yedhowek, ‘Klewewgh geryow an myghtern meur, myghtern Assyria. 14Yndellma y lever an myghtern: “Na esewgh Hezekia dh'agas toella, rag ny yll agas delivra. 15Na esewgh ev dhe wul dhywgh fydhya y'n ARLOEDH, ow leverel, An ARLOEDH a wra agan delivra yn surredi; ny vydh an sita ma res yn leuv myghtern Assyria.” 16Na woslowewgh orth Hezekia; rag yndellma y lever myghtern Assyria: “Omrewgh ha dewgh yn-mes dhymm. Ena pubonan a dheber a'y winbrenn y honan ha'y figbrenn y honan ha pubonan a yv a'y buth y honan, 17bys pan dhov ha'gas kemmeres yn-mes dhe dir haval dh'agas tir agas honan, tir a ys ha gwin nowydh, tir a vara ha gwinlannow. 18Na esewgh Hezekia dh'agas toella, ow leverel, An ARLOEDH a wra agan delivra. A wrug duw vytholl a'n kenedhlow delivra y dir rag leuv myghtern Assyria? 19Ple'ma duwow Hamath hag Arpad? Ple'ma duwow Sefarvaym? A dhelirvsons Samaria yn-mes a'm leuv? 20Piw eus a oll duwow a'n tiryow ma neb a dhelivras aga thiryow yn-mes a'm leuv? Ytho fatell yll an ARLOEDH delivra Yerusalem yn-mes a'm leuv?” ’


1 Samuel 21 (ABK) - Bible Society\n1 Samuel 21 ABK\nDavydh ha'n Bara Sans\n1Davydh a dheuth dhe Nob dhe Ahimelek an oferyas. Hag Ahimelek a grenas pan vetyas gans Davydh, ha leverel dhodho, ‘Prag yth osta dha honan, ha nyns eus gour vyth genes?’ 2Yn-medh Davydh dhe Ahimelek an oferyas, ‘An myghtern re worhemmynnis dhymm mater, ha leverel dhymm, “Na as gour vyth dhe wodhvos travyth a-dro dhe'n mater ma'th tannvonav warnodho, na'n pyth re worhemmynnis dhis.” My re settyas kuntellva rag ow gwer yowynk yn neb le. 3Lemmyn ytho, pandr'eus dhis yn-dann dha leuv? Ro dhymm pymp torth-vara y'm leuv, po pynag eus omma.’ 4Ha'n oferyas a worthybis dhe Davydh, ‘Nyns eus bara kemmyn yn-dann ow leuv, mes yma bara sans, mar kwra an wer yowynk unnweyth omwitha dhiworth benynes.’ 5Davydh a worthybis dhe'n oferyas, ha leverel dhodho, ‘Yn hwir benynes re beu gwithys ahanan a-dro dhe dri dydh, dell yw usys pan dhov vy yn-mes yn kaskyrgh, ha lestri an wer yowynk yw sans kyn fo vyaj kemmyn; pygemmys moy y'n jydh ma a vydh aga lestri sanshes?’ 6Ytho an oferyas a ros dhodho bara sans; rag nyns esa bara vyth marnas bara an wolok, yw kemmerys dhe-ves dhiworth an ARLOEDH, dhe worra yn y le bara toemm y'n jydh mayth yw kemmerys dhe-ves.\n7Lemmyn yth esa ena neb unn gour a wesyon Sowl an jydh na, gwithys a-dherag an ARLOEDH; Doeg o y hanow, Edomyas, an chyf a vugeledh Sowl.\n8Davydh a wovynnis orth Ahimelek, ‘A nyns eus guw vyth po kledha omma genes? Rag ny dhres genev naneyl ow kledha na'm arvow, drefenn bos edhomm a fysk rag negys an myghtern.’ 9Yn-medh an oferyas, ‘Kledha Goliath an Filistyas, neb a ledhsys yn nans Ela, ottava, maylys yn kweth a-dryv an efod; mar mynnydh y gemmeres, kemmer e, rag nyns eus travyth arall y'n tyller ma saw henna.’ Yn-medh Davydh, ‘Heb parow yw; ro e dhymm.’\nDavydh a Fi dhe Gath\n10Davydh a sevis ha fia an jydh na a-dhiworth Sowl; ev eth dhe Akish myghtern Gath. 11Yn-medh gwesyon Akish dhodho, ‘A nyns yw hemma Davydh myghtern an wlas? A ny gansons anodho an eyl dh'y gila yn donsyow, ow leverel,\n“Sowl re ladhas y vilyow,\nha Davydh y dhegow a vilyow”?’\n12Davydh a gemmeras an geryow ma dh'y golonn, hag ev a borthas own meur a Akish myghtern Gath. 13Ytho ev a janjyas y fara a-dheragdha, hag ev a omwre muskok pan esa yn aga lok. Ev a gravas merkyow war dharasow an yet, ha gasa y drew dhe goedha war y varv. 14Yn-medh Akish dh'y wesyon, ‘Otta, hwi a wel an gour dhe vos muskok; ytho prag y'n dresowgh dhymm? 15Eus edhomm dhymm a vuskogyon, may tresowgh an gwas rag omdhegi avel muskok y'm lok? A wra an gwas ma dos a-ji dhe'm chi?’


28 Metheven 1712\n2 Gortheren 1778\nRepoblek Jeneva, Pow Frynk\nfilosofer, bewonydh, composydh, donslunyer, skrifer, musikologydh, liennek, romansydh, honanvewskrifer, damkanydh ilow, adhysker, naturor, skrifer gwariow, godhoniadorydh, kesskrifer, godhonydh politek, skrifer assays, arvreusyas ilow\nEmile, or On Education, The Social Contract\nkevambos kowethasek, ilow baroque\nJean-Jacques Rousseau (28 Metheven 1712 – 2 Gortheren 1778) o filosofer, skrifer ha komposydh a Jeneva. Y filosofieth politek o delanwes war avonsyans an Golowyans dres Europa, keffrys ha tremmynnow an Domhwelans Frynkek ha'n displegyans a breder erbysek, adhyskansel ha politek arnowydh.\nY oberen The Social Contract (An Kevambos Kowethasek) yw pur bosek yn preder sosyel ha politek arnowydh. Y romans amovyansek Julie ou la Nouvelle Héloïse (Julie, po an Heloise nowydh) a 1761 o posek rag an displegyans a gynsromantegieth ha romantegieth yn fugieth. Emile, or On Education (Emile, po War Adhyskans) a 1762 yw assay adhyskansel ow tochya le an unigyn yn kowethas. Y skrifa honanvewskrifek —Les Confessions (An Avowansow), skrifys yn 1769 ha dyllys wosa y vernans, a dhallathas an honanvewskrif arnowydh, ha Les Rêveries du promeneur solitaire (Hunrosow Jorna an Kerdher Digoweth) hanter kollenwys mes skrifys 1776–1778—a ros ensampel a'n Oos Finder a'n 18ves kansvledhen dhiwedhes. I a dhiskwedhas moy a fog war sojetuster hag omhwithrans a dheskrifas skrifa arnowydh wosa henna.\nDiwettha golegyans an folen ma a veu an 10 Meurth 2022, dhe 16:33.


Compare Bible readings for Daniel 4 in the ABK and the KJV - Bible Society\nNessa Hunros Nebukadnessar\n1 Nebukadnessar an myghtern, dhe oll an poblow, an kenedhlow ha'n tavosow trigys y'n norvys oll: Pals re bo agas kres!4:1 Niveryans an gwersow omma a siw KJV. Y'n tekst Aramaek, 4:1-3 yw niverys 3:31-33, ha 4:4-37 yw niverys 4:1-34. Y'n Septuagint 4:1-3 yw niverys 3:98-100. 2Da yw genev diskwedhes an arwoedhyow ha'n anethow re wrug Duw Ughella ragov.\n3Ass yw bras y arwoedhyow,\nass yw krev y anethow!\nY vyghternses yw myghternses a dhur bys vykken,\nha'y vestrynses a henedh dhe henedh.\n4 Yth esen vy, Nebukadnessar, attes y'm chi, hag ow floryshya y'm palys. 5 Hunros a welis hag a wrug own dhymm; prederow war ow gweli ha gwelesigethow ow fenn a'm euthega. 6 Rag hemma my a wrug ordenans may fe dres a-ragov oll an dus fur a Babylon, rag may tiskwetthens dhymm styr an hunros. 7 Ena y teuth an hudoryon, an worhenysi, an Kaldeanys, ha'n goelyogyon; ha my a dherivas dhedha an hunros, mes ny yllens diskwedhes dhymm y styr. 8 Ha wortiwedh y teuth a-ragov Daniel, henwys Belteshassar war-lergh hanow ow duw, mayth usi ynno spyrys an duwow sans; ha'n hunros a-ragdho a dherivis: 9 ‘A Belteshassar, mester an hudoryon, yth aswonnav bos ynnos spyrys an duwow sans, ha nag eus kevrin re gales ragos. Preder an pyth a welis y'm hunros, ha lavar dhymm y styr.\n10 An gwelesigethow y'm penn war ow gweli:\nYth esen ow mires, hag otta gwydhenn yn kres an dor,\nha meur o hy ughelder.\n11 An wydhenn a dheuth ha bos bras ha krev,\nha'y barr a dhrehedhas dhe nev,\nhag yth o gweladow bys penn an norvys oll.\n12 Teg o hy del,\nha leun o hi a frut,\nhag ynni yth esa boes rag peub-oll.\nYn-danni y hwre bestes gwyls kavoes skeus,\nhag yth esa ydhyn an ebron trigys yn hy skorrow;\ndhiworti y fedha megys pub kig.\n13 ‘Yth esen war ow gweli ow mires orth gwelesigethow ow fenn, hag ottena goelyador, sans hogen, ow tiyskynna a nev. 14 Ev a armas yn fen, ow leverel,\n“Hakkewgh an wydhenn dhe'n leur,\nha treghewgh hy skorrow dhe-ves;\nkryghyllewgh hy delyow kwit\nha skoellewgh hy frut;\nfies an bestes a-dhanno,\nha'n ydhyn mes a'y skorrow.\n15 Mes gas kyf hy gwreydh y'n dor,\nkelmys gans kyngel a horn ha brons,\nyn gwels yr an gwel.\nGans gluth an nev re bo ev glybys,\nha re bo y rann gans an bestes\nyn gwels an dor.\n16 Re bo treylys y vrys dhiworth brys den,\nha re bo res dhodho brys best;\nha re dremenno warnodho seyth seson.\n17 Dre ordenans an woelysi yw an vreus,\nha dre gows an syns yw an ervirans,\nrag may konvettho an re vew\nbos an Ughella rewler yn gwlaskor mab-den;\nhag ev a's re dhe'n neb a vynn,\nhag a sett warnedhi an isella a dus.”\n18 ‘An hunros ma a welis vy, myghtern Nebukadnessar. Ty, A Belteshassar, deriv hy styr, rag na ylli oll an dus fur y'm ruvaneth diskwedhes dhymm hy styr; mes ty a yll, rag bos ynnos spyrys an duwow sans.’\nStyryans an Nessa Hunros\n19 Ena Daniel, henwys Belteshassar, a veu skruthys pols, ha'y brederow a'n ownhas. An myghtern a worthybis ow leverel, ‘A Belteshassar, na vydh ownhes gans an hunros ha'y styr.’ Belteshassar a worthybis ow leverel, ‘Ow arloedh, re bo an hunros rag an re a'th kas, ha'y styr rag dha eskerens! 20 An wydhenn a welsys, hag a devis krev, ha'y barr a dhrehedhas dhe'n nevow, hag yth o gweladow y'n norvys oll, 21 ha teg o hy del ha leun o hi a frut, hag ynni yth esa boes rag peub-oll, hag yn-danni y triga bestes gwyls ha war hy skorrow yth esedha ydhyn an ebron: 22 ty yw, A vyghtern, neb yw tevys krev, ha dha veuredh re devis ha drehedhes dhe'n nevow, ha'th vestrynses bys finweth an norvys. 23 Ha'n pyth re welas an myghtern, goelyador, sans hogen, ow tiyskynna a nev ha leverel, “Hakk an wydhenn dhe'n leur, ha'y distrui; mes gas kyf hy gwreydhyow y'n dor, kelmys gans kyngel a horn ha brons, yn gwels yr an gwel: gans gluth an nev re bo ev glybys, ha re bo y rann gans bestes gwyls erna dremenno warnodho seyth seson” – 24 ottomma an styr, A vyghtern: ordenans an Ughella yth yw, hag yw devedhys erbynn ow arloedh an myghtern, 25 may fi fesys pell dhiworth tus, ha'th annedh a vydh gans bestes gwyls, gwrys dhe dhybri gwels avel oghen, ha glybys gans gluth an nevow. Warnas y tremen seyth seson, bys pan gonvydhydh bos an Ughella rewler yn gwlaskor mab-den, hag y's re dhe neb a vynno. 26 Ha dell o erghys gasa kyf gwreydhyow an wydhenn, y fydh dha ruvaneth sur ragos wosa ty dhe aswonnvos an rewl a nev. 27 Ytho, A vyghtern, re bo ow husul degemmeradow dhis; gorfenn dha beghosow dre wul gwiryonses, ha'th gorthter dre dhiskwedhes tregeredh dhe'n voghosogyon, rag may fo dha siwenyans martesen hirhes.’\n28 Oll hemma a goedhas war Nebukadnessar an myghtern. 29 Orth penn dewdhek mis, yth esa ev ow kerdhes ev war do an palys ryel yn Babylon. 30 An myghtern a gewsis ow leverel, ‘A nyns yw homma Babylon veur, hag a dhrehevis vy avel chi ryel dre nerth ow galloes, ha rag enor ow meuredh?’ 31 Pan esa an geryow hwath yn ganow an myghtern, y koedhas lev a'n nevow: ‘Dhis y leverir, A Nebukadnessar an myghtern: gallas an ruvaneth dhiworthis, 32 hag i a'th fes pell dhiworth tus, ha'th annedh a vydh gans an bestes gwyls, hag i a'th wra dhe dhybri gwels avel oghen; warnas y tremen seyth seson bys pan wodhvydhydh bos an Ughella rewler yn gwlaskor mab-den, hag ev a's re dhe neb a vynno.’ 33 Y'n eur na an ger a veu kewerys rag Nebukadnessar. Fesys veu dhiworth tus, hag ev a dhybri gwels avel oghen; glybys o y gorf gans gluth an nevow, bys pan devis y vlew avel pluv eryon, ha'y ewines avel ewines ydhyn.\nNebukadnessar a wormel Duw\n34 Orth diwedh an dydhyow, my, Nebukadnessar, a dhrehevis ow dewlagas dhe nev, ha'm skians a dheuth arta dhymm.\nMy a vennigas an Ughella,\nha gul gormel ha gologhas dhe'n neb a vew bys vykken.\nRag y vestrynses yw mestrynses a bes vynitha,\nha'y wlaskor a dhur a henedh dhe henedh;\n35 ha pub annedhyas a'n norvys yw reknys avel mann;\nkepar dell vynno y hwra yn mysk lu an nev,\nhag yn mysk annedhysi an norvys;\nny yll denvyth lettya y dhorn\nna leverel dhodho, ‘Pandr'a wredh?’\n36 Yn keth prys na y tehwelis dhymm ow skians; ha rag enor ow myghternses, ow meuredh ha'm splannder a dhehwelis dhymm. Ow husulyoryon ha'm arlydhi a'm hwila, hag y feuv daskorrys y'm myghternses, ha moy a veuredh a veu keworrys warnav. 37 Lemmyn yth esov vy, Nebukadnessar, ow praysya, owth ughelhe hag owth enora Myghtern nev,\nrag gwiryon yw oll y weythresow\nhag ewn y hynsyow,\nhag y hwoer iselhe\nan re a gerdh yn goeth.


Hevelep Leonardo da Vinci\nVincent di Ser Piero da Vinci (15 mis Ebryl, 1452 – 2 mis Me, 1519) o godhonydh, kalkor, jynnweythor, dismygyor, lymner, gravyer, pennser, losonydh, korfonydh, ilewydh ha skrifer Italek. Yth o ev deskrifys menowgh avel patron den Renaissance.\nEv a veu genys y'n tre Vinci, Florens. Mab noter Piero da Vinci ha trevesiges Caterina o ev, hag ev a veu adhyskys gans lymner Verrocchio. Wostalleth ev a oberas rag Ludovico il Moro yn Milano, mes diwettha ev a oberas yn Rom, Bologna ha Venezia ynwedh.\nYth o ev an konsevyor askell-dro, tank, galloes howlyek, rekner ha traow erell.\nY ferwis ev war 2 mis Me 1519 yn Amboise, Pow Frynk.\nStock a-dro dhe berson yw an erthygel-ma. Hwi a yll gweres dhe Wikipedya orth y efani.\nStockys ow tuchya tus\nDiwettha golegyans an folen ma a veu an 24 Gwynngala 2021, dhe 07:55.


Compare Bible readings for Romanyon 10 in the ABK and the KJV - Bible Society\n1A vreder, yeunes ow holonn ha'm pysadow dhe Dhuw yw rag selwyans dhedha.10:1 dhedha: War-lergh re a'n dornskrifow dhe Ysrael. 2My a dheg dustuni ragdha, i dhe vos diwysyk war-lergh Duw mes nyns yw herwydh godhvos. 3Rag heb godhvos a ewnder Duw, hag ow hwilas sevel aga ewnder aga honan, nyns ens gostydh dhe ewnder Duw. 4Rag Krist yw penn an lagha rag ewnder dhe beub a grys.\nSelwyans rag Oll\n5Rag Moyses a skrif a-dro dhe ewnder an lagha, ‘An den a wra an taklow ma a vew dredha.’ 6Mes an ewnder usi a fydh a lever yndella: ‘Na lavar y'th kolonn, “Piw a yskynn y'n nev?” ’ (hemm yw dhe dhri Krist yn-nans) 7‘po “Piw a dhiyskynn y'n islonk?” ’ (hemm yw dhe dhri Krist yn-bann a vernans). 8Mes pandr'a lever ev?\n‘Yma an ger yn ogas dhis,\nyn dha anow hag y'th kolonn’\nhenn yw, an ger a fydh a bregewthyn. 9Rag mar konfessydh yn dha anow Yesu dhe vos Arloedh ha krysi y'th kolonn y hwrug Duw y dhrehevel a'n mernans, y fydhydh selwys. 10Rag gans kolonn y krysir dhe ewnder ha gans ganow y konfessir dhe selwyans. 11Rag an skryptor a lever, ‘Ny'n jevydh meth neb a grysso ynno.’ 12Rag nyns eus dihevelepter ynter an Yedhow ha'n Grek, an keth Arloedh yw dhe oll, a re y rychys dhe oll a elow warnodho. 13Rag, ‘Neb a elwo war hanow an Arloedh a vydh selwys.’\n14Fatell yll tus gelwel war nebonan ma na gryssons ynno? Ha fatell yllir krysi dhe nebonan ma na glewas anodho; ha fatell yllir klewes heb pregowther? 15Ha fatell yllir pregoth mar nyns or dannvenys? Dell yw skrifys, ‘Ass yns i teg treys an re ow tyllo nowodhow da!’10:15 an re ow tyllo nowodhow da: War-lergh re a'n dornskrifow an re ow tyllo kres, (hag) ow tyllo nowodhow da. 16Mes nyns o pubonan gostydh dhe'n aweyl; rag Ysay a lever, ‘A Arloedh, piw a grysis agan derivas?’ 17Ytho fydh a dheuth a glewes, ha'n klewes dre eryow Krist.10:17 dre eryow KristWar-lergh re a'n dornskrifow dre eryow Duw.\n18Mes my a lever, A wrussons i klewes? Gwrussons yn hwir! Rag\n‘Dhe'n bys oll yth eth aga lev,\nha'ga geryow dhe bennow an norvys.’\n19Mes y lavarav, A ny gonvedhas Ysrael? Wostalleth Moyses a lever,\n‘My a wra dhis perthi avi orth an re nag yns kenedhel,\nhag orth an re yw kenedhel dalsogh y hwrav dhis serri.’\n20Mes Ysay yw hardh hag a lever,\n‘Kevys veuv gans an re nag esens orth ow hwilas,\ndiskwedhys veuv dhe'n re nag esens ow kovynn war ow lergh.’\n21Mes dhe Ysrael ev a lever, ‘Oll an jydh yth ystynnen ow diwleuv dhe bobel dhiwostydh ha gorth.’